text: மேற்கு வங்காளம் (West Bengal) என்பது இந்தியாவின் வடகிழக்குப் பகுதியில் அமைந்துள்ள ஒரு மாநிலமாகும். இது மக்கள்தொகை அடிப்படையில் இந்தியாவின் 4வது பெரிய மாநிலமாகும். இது கிழக்கில் வங்காளதேசத்தையும் மேற்கில் நேபாளம் மற்றும் பூடான் ஆகிய நாடுகளையும் தன் எல்லைகளாகக் கொண்டுள்ளது. இந்தியாவின் 7வது பெரிய நகரமான கொல்கத்தா, இம்மாநிலத்தின் தலைநகராக உள்ளது. வங்காள மொழியே இங்கு பெரும்பான்மையாகப் பேசப்படும் மொழி. சுந்தரவனக் காடுகள் மற்றும் வங்காளப் புலிகள், இரும்பு மற்றும் நிலக்கரி சுரங்கங்களுக்கு பெயர் பெற்ற மாநிலம். வரலாறு 1947ஆம் வருடம் அன்றைய வங்காளம், இந்துக்கள் பெரும்பான்மையினராக இருந்த பகுதி மேற்கு வங்காளம் என்றும், இஸ்லாமியரின் பகுதி கிழக்கு வங்காளம் என்றும் பிரிக்கப்பட்டது. இன்றைய வங்கதேசமே அந்த கிழக்கு வங்காளமாகும். புவியியல் 88,752 சதுர கிலோ மீட்டர் சதுர கிலோ மீட்டர் பரப்பளவு கொண்ட மேற்கு வங்காள மாநிலத்தின் அண்டைய பகுதிகள் பின்வருவன வடமேற்கில் நேபாளம், சிக்கிம் வடக்கில் பூட்டான் வடகிழக்கில் அசாம் கிழக்கில் வங்கதேசம் தெற்கில் வங்காள விரிகுடா தென்மேற்கில் ஒரிஸா மேற்கில் பீகார் மற்றும் ஜார்க்கண்ட் மேற்கு வங்காள மாநிலம் 20 மாவட்டங்களாக பிரிக்கப்பட்டுள்ளது. அரசியல் 1948 முதல் 1977 வரை மேற்கு வங்காளத்தை இந்திய தேசிய காங்கிரஸ் தொடர்ச்சியாக இருபத்து ஒன்பது ஆண்டுகள் ஆட்சி செய்தது. 1977ஆம் ஆண்டிலிருந்து 2011 ம் ஆண்டு வரை தொடர்ச்சியாக 34 ஆண்டுகள் மேற்கு வங்காளம் இடது சாரி கட்சிகளால் ஆளப்பட்டு வந்தது. 2011ம் ஆண்டு நடைபெற்ற சட்டமன்ற தேர்தலில் திரிணாமுல் காங்கிரசு வெற்றி பெற்றதை அடுத்து மம்தா பானர்ஜி முதல்வராக பதவியேற்றார். சட்டமன்ற-மக்களவை தொகுதிகள் மேற்கு வங்காளம் 294 சட்டமன்ற தொகுதிகளும், 42 மக்களவை தொகுதிகளையும் கொண்டது. மக்கள் வகைப்பாடு 2011 ஆம் ஆண்டு இந்திய மக்கள் தொகை கணக்கெடுப்பின் படி இம்மாநிலத்தின் மொத்த மக்கள் தொகை 91,276,115 ஆக உள்ளது. அதில் ஆண்கள் 46,809,027 மற்றும் பெண்கள் 44,467,088 ஆகவும் உள்ளனர். பாலின விகிதம் ஆயிரம் ஆண்களுக்கு 950 பெண்கள் வீதம் உள்ளனர். மக்கள் தொகை அடர்த்தி ஒரு சதுர கிலோ மீட்டரில் 1,028 பேர் வீதம் வாழ்கின்றனர். இம்மாநிலத்தின் சராசரி படிப்பறிவு 76.26 % ஆகவும், ஆண்களின் படிப்பறிவு 81.69 % ஆகவும், பெண்களின் படிப்பறிவு 70.54 % ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 10,581,466 ஆக உள்ளது. பத்தாண்டு மக்கள்தொகை வளர்ச்சி விகிதம் 13.84% ஆக உள்ளது. நகர்புற மக்கள் தொகை 38.13% ஆகவும், கிராமப்புற மக்கள் தொகை 31.87% ஆகவும் உள்ளது. சமயம் இம்மாநிலத்தில் இந்து சமயத்தவரின் மக்கள்தொகை 64,385,546 (70.54 %) ஆகவும், இசுலாமியர் மக்கள்தொகை 24,654,825 (27.01 %) ஆகவும், கிறித்தவ சமயத்தினரின் மக்கள்தொகை (658,618) (0.72 %) ஆகவும், சீக்கிய சமய மக்கள்தொகை 63,523 (0.07 %) ஆகவும், சமண சமய மக்கள்தொகை 60,141 (0.07 %) ஆகவும், பௌத்த சமய மக்கள் தொகை 282,898 (0.31 %) ஆகவும், பிற சமயத்து மக்கள்தொகை 942,297 (1.03 %) ஆகவும் மற்றும் சமயம் குறிப்பிடாதவர்கள் மக்கள்தொகை 228,267 (0.25 %) ஆகவும் உள்ளது. கோட்டங்களும் மாவட்டங்களும் இருபது மாவட்டங்களைக் கொண்ட மேற்கு வங்காள மாநிலத்தின் நிர்வாக வசதிக்காக இராஜதானி கோட்டம், வர்தமான் கோட்டம் மற்றும் ஜல்பைகுரி கோட்டம் என மூன்று கோட்டங்களாக பிரிக்கப்பட்டுள்ளது. மூன்று கோட்டங்களில் 23 மாவட்டங்கள் கொண்டுள்ளது. இராஜதானி கோட்டம் இராஜதானி கோட்டத்தில் கொல்கத்தா மாவட்டம், ஹவுரா மாவட்டம், முர்சிதாபாத் மாவட்டம், நதியா மாவட்டம் வடக்கு 24 பர்கனா மாவட்டம், தெற்கு 24 பர்கனா மாவட்டம் மற்றும் ஜார்கிராம் மாவட்டம் என 7 மாவட்டங்களை கொண்டுள்ளது. வர்தமான் கோட்டம் வர்தமான் கோட்டத்தில் பாங்குரா மாவட்டம், கிழக்கு மிட்னாபூர் மாவட்டம், மேற்கு மிட்னாபூர் மாவட்டம், பிர்பூம் மாவட்டம், கிழக்கு வர்த்தமான் மாவட்டம், மேற்கு வர்த்தமான் மாவட்டம், ஹூக்லி மாவட்டம் மற்றும் புருலியா மாவட்டம் என 8 மாவட்டங்களை கொண்டுள்ளது. ஜல்பைகுரி கோட்டம் ஜல்பைகுரி கோட்டத்தில் ஜல்பாய்குரி மாவட்டம், டார்ஜிலிங் மாவட்டம், அலிப்பூர்துவார் மாவட்டம், கூச் பெகர் மாவட்டம், தெற்கு தினஜ்பூர் மாவட்டம், மால்டா மாவட்டம், உத்தர தினஜ்பூர் மாவட்டம் மற்றும் காளிம்பொங் மாவட்டம் என 8 மாவட்டங்கள் கொண்டுள்ளது. பொருளாதாரம் {| class="wikitable" cellspacing="1" style="float:right; width:260px; margin:0 0 1em 1em; background:#f4f5f6; border:#c6c7c8 solid; font-size:90%;" | colspan="2" style="background:#c2d6e5; text-align:center;"|நிகர மாநில உற்பத்தி (2004–05)|- ! ஆண்டு ||ரூபாய் |- | 2004–2005 || 190,073 |- | 2005–2006 || 209,642 |- | 2006–2007 || 238,625 |- | 2007–2008|| 272,166 |- | 2008–2009 || 309,799 |- | 2009–2010 || 366,318 |} துர்காபூர் மற்றும் ஆசான்சோல் இரும்பு, நிலக்கரி மற்றும் அலுமினிய சுரங்கங்கள் மூலம் எஃகு, இரும்பாலைகள், மின்சார மற்றும் மின்னனு கருவிகள், மின் கம்பிகள், தோல், துணி நெசவு, நகையணிகள், மோட்டார் கார் உதிரிபாகங்கள், தொடருந்து பயனிகள் பெட்டிகள், தொடருந்து சரக்கு பெட்டிகள், தொடருந்து என்ஜின்கள், தேயிலை, சர்க்கரை, வேதியல் மூலப் பொருட்கள், சணல் மற்றும் சணலால் ஆன பொருட்கள் மாநிலத்தின் பொருளாதார வளர்ச்சி ஆதாரமாக உள்ளது. டையமண்ட் துறைமுகம், மாநில பொருளாதரத்திற்கு உறுதுணையாக உள்ளது. வேளாண்மை வேளாண்மைத் தொழில் மேற்கு வங்காளத்தின் பொருளாதாரத்தின் முக்கிய ஆதாரம் ஆகும். நெல் முதன்மை வேளாண்மை பயிராகும். அரிசி, உருளைக்கிழங்கு, சணல், கரும்பு, தேயிலை மற்றும் கோதுமை முக்கிய விளைபொருட்கள் ஆகும். போக்குவரத்து தரைவழி போக்குவரத்து 2011-ஆம் ஆண்டு முடிய மேற்கு வங்காளத்தில் மாநில நெடுஞ்சாலைகளின் நீளம் கொண்டது. மற்றும் தேசிய நெடுஞ்சாலைகளின் நீளம் கொண்டது. மாநில அரசின் பேருந்துகளும், தனியார் பேருந்துகளும் மக்களின் தரை வழி போக்குவரத்திற்கு உதவுகிறது. தொடருந்து மேற்கு வங்காளத்தில் தொடருந்து இருப்புப் பாதைகளின் நீளம் 4481 கிலோ மீட்டர் ஆகும். தென்கிழக்கு இரயில்வே, கிழக்கு இரயில்வே மற்றும் கொல்கத்தா மெட்ரோ இயில்வேயின் மண்டலத் தலைமையகங்கள் கொல்கத்தாவில் அமைந்துள்ளது. வானூர்தி நிலையங்கள் நேதாஜி சுபாசு சந்திர போசு பன்னாட்டு வானூர்தி நிலையம் மாநிலத்தின் பெரிய வானூர்தி நிலையம் ஆகும். நீர் வழி போக்குவரத்து கிழக்கு இந்தியாவில் உள்ளூர் ஆற்று நீர் வழிப் போக்குவரத்தில் கொல்கத்தா ஆற்றுத் துறைமுகம் சிறப்பிடம் வகிக்கிறது. கொல்கத்தா மற்றும் ஹால்டியா துறைமுகங்கள் ஏற்றுமதி மற்றும் இறக்குமதி பணிகளுக்கு சிறப்பிடமாக உள்ளது. அந்தமான் நிக்கோபர் தீவுகளுக்கு கொல்கத்தாவிலிருந்து பயணிகள் மற்றும் சரக்குக் கப்பல்கள் செல்கிறது. சுந்தரவனக் காடுகளில் பயணிக்க பெரிய இயந்திரப் படகுகள் உதவுகிறது. பெயர் மாற்றம் இம்மாநிலத்தின் பெயரை பஸ்ச்சிம் பங்கா' என மாற்ற அம்மாநில அனைத்துக் கட்சிக் கூட்டத்தில் முடிவெடுக்கப்பட்டுள்ளது. மத்திய அரசின் ஒப்புதலுக்குப் பின்னர் மேற்கு வங்காளம் பஸ்ச்சிம் பங்கா'' என அழைக்கப்படுவது அதிகாரபூர்வமாக நடைமுறைக்கு வரும். புகழ் பெற்ற மனிதர்கள் இராசாராம் மோகன் ராய் இரவீந்திரநாத் தாகூர் பங்கிம் சந்திர சட்டர்ஜி சுபாஷ் சந்திர போஸ் ஜகதீஷ் சந்திரபோஸ் சுவாமி விவேகானந்தர் ராமகிருஷ்ணர் சாரதா தேவி ஈஸ்வர சந்திர வித்யாசாகர் சரத்சந்திர சட்டோபாத்யாயா சத்யஜித் ராய் மதுசூதன சரஸ்வதி பக்திவேதாந்த சுவாமி பிரபுபாதா பிபின் சந்திர பால் சித்தரஞ்சன் தாஸ் குதிராம் போஸ் சத்தியேந்திர நாத் போசு ராஷ் பிஹாரி போஸ் தாராசங்கர் பந்தோபாத்தியாய் காஜி நஸ்ருல் இஸ்லாம் அரவிந்தர் ஜோதிபாசு அமார்த்ய சென் பிரணாப் முகர்ஜி மம்தா பானர்ஜி சோம்நாத் சாட்டர்ஜி ஆகியோர் இம்மாநிலத்தைச் சேர்ந்த புகழ் பெற்ற மனிதர்களாவர். இதையும் பார்க்கவும் வங்காளப் பிரிவினை மேற்கு வங்காள வரலாறு மேற்கு வங்காள அரசு மேற்கு வங்காள மாவட்டங்களின் பட்டியல் மேற்கு வங்காளத்தின் முதலமைச்சர்களின் பட்டியல் மேற்கு வங்காள ஆளுநர்களின் பட்டியல் மேற்கோள்கள் வெளி இணைப்பு மேற்கு வங்காள அரசின் அதிகாரப்பூர்வ வளைத்தளம் இந்திய மாநிலங்களும் பிரதேசங்களும் வங்காளம்


source: fineweb

text: இந்தோனேஷியாவின் ஜகார்த்தா நகரில் இடம்பெற்ற 12வது இஸ்லாமிய பொருளாதார மாநாட்டில் கலந்து கொண்ட அமைச்சர் கபீர் ஹசீமிடம் கேட்கப்பட்ட கேள்வி ஒன்றுக்கு அவர் பதிலளித்த வேளை, இந்தியா மற்றும் இலங்கைக்கு இடையில் பாலம் அமைப்பது தொடர்பாக தகவல் தெரிவித்துள்ளதாக, பாராளுமன்ற உறுப்பினர் உதய கம்மன்பில தெரிவித்துள்ளார். இன்று கொழும்பில் இடம்பெற்ற ஊடகவியலாளர் சந்திப்பிலேயே அவர் இவ்வாறு கூறியுள்ளார். இந்தப் பாலத்தின் மூலம் இலங்கை மற்றும் இந்தியா இணைக்கப்படும் எனக் கூறிய போதும், உண்மையில் இணைக்கப்படுவது வடக்கு மற்றும் இந்தியாவின் தமிழ்நாடு ஆகியனவே என கம்மன்பில குறிப்பிட்டுள்ளார். இந்தியாவில் வேலையற்றோர் தொகை 50 மில்லியன் எனவும், இலங்கையின் மொத்த சனத் தொகை 21 மில்லியன் எனவும் தெரிவித்துள்ள அவர், இதனால் இந்தியாவிலுள்ள வேலையற்றவர்கள் இலங்கைக்கு வருவார்கள் எனவும் கூறியுள்ளார். அதேபோல், தமிழ்நாட்டினர் இடைவிடாது வடக்கிற்கு வருவார்கள் எனவும் இதனால் சிங்களவர்களுக்கு இருக்கும் ஒரே ஒரு நாட்டை இழக்கும் ஆபத்து ஏற்படலாம் எனவும் அவர் குறிப்பிட்டுள்ளார். இவ்வாறு பல பிரச்சினைகள் உள்ள இந்தப் பாலத்தை நிர்மாணிக்கும் நடவடிக்கைகளை மேற்கொள்ளக் கூடாது எனவும் அவ்வாறு நிர்மாணிப்பதாயின் நிச்சயம் மக்கள் வாக்கெடுப்பு அவசியம் எனவும் கம்மன்பில சுட்டிக்காட்டியுள்ளார். அவ்வாறு இல்லாது பாலம் நிர்மாணிக்கப்படுமாயின் தேசிய பாதுகாப்பு என்ற பெயரில் அதனை வெடிக்க வைக்க நடவடிக்கை மேற்கொள்ளவுள்ளதாகவும் அவர் மேலும் குறிப்பிட்டுள்ளார்.


source: wikipedia

text: சமசுகிருதம் (ஆங்கிலம்: Sanskrit), சமற்கிருதம் அல்லது சங்கதம் என்பது இந்தியாவின், மிகப்பழைய மொழிகளுள் ஒன்றாகும். இம்மொழியையும் பாகத மொழிகளையும் வடமொழி என்ற பொதுப்பெயரிலும் அழைப்பர். இது இந்தோ-ஆரிய மொழிக்குடும்பத்தைச் சேர்ந்தது. இது தற்போது பெரும்பாலும் பொது பேச்சு வழக்கில் இல்லாத மொழியாகும். இந்தியாவில், உத்தராகண்ட மாநிலம் வடமொழியை இரண்டாம் அலுவலக மொழியாகக் கொண்டுள்ளது. தற்போது கருநாடகா மாநிலத்தில், சிமோகா அருகே இரண்டு ஊர்களில் அலுவல் மொழியாக உள்ளது. எனினும் இந்து சமயத்தின் நான்கு வேதங்கள், உபநிடதங்கள், பிரம்ம சூத்திரம், பகவத் கீதை, இராமாயணம் மற்றும் மகாபாரதம், புராணங்கள் போன்ற பல சமய நூல்கள் உட்பட ஏராளமான தொன்மையான இந்திய இலக்கியங்கள் இம்மொழியிலேயே எழுதப்பட்டுள்ளன. காளிதாசர் சமசுகிருத மொழியில் பல இலக்கியங்களைப் படைத்தார். பாணினி என்பார் சமசுகிருத மொழி இலக்கணத்தைப் படைத்தார். இந்தியாவின் அலுவல் மொழிகள் பதினைந்தில் இதுவும் ஒன்றாகும். இந்தி, வங்காளி, குசராத்தி, மராத்தி, காசுமீரி, அரியான்வி, நேபாளி, ஒரியா, கொங்கணி, மைத்திலி, சிந்தி, பஞ்சாபி, உருது முதலிய மேம்பட்ட வட இந்திய மொழிகள் பலவற்றுக்கும் இதுவே மூல மொழியாகக் கருதப்படுகின்றது. தென் இந்திய மொழிகளான தெலுங்கு, மலையாளம், கன்னடம் போன்றவற்றிலும் வட மொழிச் சொற்கள் அதிகம் இருப்பதைக் காணலாம். எனினும் பல சொற்கள் தமிழ் மொழியில் இருந்து எடுக்கப்பட்டவையாக இருக்கலாம் என அறிஞர்கள் கூறுவர். சமற்கிருத பாரதி அமைப்பு, பரந்த அளவில் பேச்சு வழக்கில் எளிய வட மொழியை மீண்டும் பயன்படுத்த மக்களுக்கு பயிற்சியளித்து வருகின்றது. தமிழ் மொழிக்கு அடுத்து 2015-ஆம் ஆண்டில் சமசுகிருத மொழிக்கு செம்மொழி தகுதி கிடைத்தது. தொல்காப்பிய தமிழாக்கல் முறை தொல்காப்பியத்தின் மூன்று நூற்பாக்களிளும் தமிழில் வடமொழி என தமிழாக்க விதிக்கிறது. எனவே சமசுகிருதம் அல்லது சமற்கிருதம் எனும் சொற்கள் கொடுந்தமிழாக கருதப்படுகிறது. தற்கால பயனில் சீனிவாச சருமா இயற்றிய வடமொழி நாடக இலக்கிய வரலாறு, சு. சாத்திரியார் இயற்றிய வடமொழி நூல் வரலாறு எடுத்துக்காட்டாக விளங்குகின்றன. தமிழ் மொழிக்கு அடுத்து 2015-ஆம் ஆண்டில் சமசுகிருத மொழிக்கு செம்மொழி தகுதி வழங்கப்பட்டது. வரலாறு சமற்கிருதம் என்பதன் பொருள் (அழகு/இலக்கணம்) வடமொழி பிராகிருதத்தின் (பிராகிருதம் = மக்கள் பேச்சு வழக்கில் முதன்மை கொண்டது) செம்மையான மொழிவடிவம் என்று கருதப்படுகின்றது. பிராகிருதம் என்பது மகதி, மகாராட்டிரி, சவுரசேனி, பைசாச்சி முதலிய நான்கு அமைப்புகளுள் அடங்கும் மொழிகளை குறிக்கும். பாளி ஒரு பிராகிருத மொழியாகும். வேதிய வடமொழியிருந்து தோன்றி பிறகு பொ.ஊ.மு. முதலாம் ஆயிரவாண்டில் மக்கள் பேச்சுவழக்கில் திரிந்து வெவ்வேறு மொழிகளாக ஆனவை பிராகிருதம் என்ற பெயர் பெற்றது. இம் மொழிக்கு பல கட்டங்களில் இலக்கணங்கள் இயற்றப்பட்டு செம்மைப்படுத்தப்பட்டது. இதன் பழைய வேதகால வடிவம், எல்லாப் பிற்கால இந்தோ-ஐரோப்பிய மொழிகளுக்கும் மூலமான முதல்நிலை-இந்தோ-ஐரோப்பிய மொழிக்குக் கிட்டியதாகும். வேதகால வடமொழி ஈரானின் அவெத்தன் மொழியை ஒத்தது. இதன் இலக்கணமும் சொல்லாக்கமும் உறுதியான பின்னர், இது ஒரு அழகியல் ஒழுங்கமைவுக்கு உட்பட்ட மொழியானதுடன், நாடகம், மருத்துவம், அரசியல், வானியல், கணிதம் முதலியவை சார்ந்த இலக்கியங்களும் உருவாயின. பல மேம்பட்ட ஐரோப்பிய மொழிகளுடனும், கிரேக்கம், இலத்தீன் முதலிய செம்மொழிகளுடனுமான வடமொழியின் பொது உற்பத்தியை, வடமொழியில் தாய் (மாதர்), தந்தை (பிதர்) என்பவற்றுக்கான சொற்கள் மூலம் அறிந்துகொள்ள முடியும். எயின்றிச்சு உரோத்து மற்றும் சொகான் ஏருணெட்டு அங்குலெடன் என்பவர்களால் ஆரம்பித்துவைக்கப்பட்ட ஐரோப்பிய வடமொழி ஆராய்ச்சி, வில்லியம் இயோனுசு இந்த மொழிக்குடும்பத்தைக் கண்டுபிடிக்க வித்திட்டதுடன், மொழியியலின் வளர்ச்சியிலும் தலைமையான பங்கு வகித்தது. உண்மையில், மொழியியல், வடமொழிக்கான விதிகளை ஒழுங்கமைக்கும் முயற்சியின்போது, இந்திய இலக்கணவியலாளர்களாலேயே முதலில் வளர்க்கப்பட்டது. பிற்காலத்தில் உலகின் ஏனைய பகுதிகளில் வளர்ந்த மேம்பட்ட மொழியியல், மேற்படி இலக்கணவியலாளர்களுக்குப் பெருமளவு கடமைப்பட்டுள்ளது. வடமொழியே இந்தோ-ஆரியனின் ஒரு கிளையான இந்தோ-ஈரானியனின் மிக மூத்த உறுப்பு மொழியாகும். வேதங்களும், தொன்மையான வடநூல்களும் எழுதப்பட்ட வேதகால வடமொழியே இம்மொழியின் மிகப்பழைய வடிவமாகும். மிகப் பழைய வேதமான இருக்கு வேதம் பொ.ஊ.மு. இரண்டாவது ஆயிரவாண்டின் இடையில் இயற்றப்பட்டது. வேதகால வடிவம் பொ.ஊ.மு. முதலாவது ஆயிரவாண்டின் நடுப்பகுதிவரை வழக்கிலிருந்தது. ஏறத்தாழ இக் காலப்பகுதியில் வடமொழி, சமயம் மற்றும் கல்வியைப் பொறுத்தவரை தனது முதல் நிலையிலிருந்து இரண்டாவது நிலைக்கு இறங்கியது. இக்காலப்பகுதியில் நிகழ்ந்த வடமொழியின் அமைப்புப் பற்றிய ஆய்வுகள் மொழியியலின் தொடக்கத்துக்கு வழி சமைத்தன. இப்பொழுது கிடைக்கும் மிகத் தொன்மையான வடமொழி இலக்கணம் பாணினியின் சு. பொ.ஊ.மு. 500 அட்டாத்தியாயி ("8 அத்தியாய இலக்கணம்"). காப்பிய வடமொழி என்று அழைக்கப்படும் ஒரு வடமொழி வடிவத்தை மகாபாரதம் மற்றும் ஏனைய இந்துக் காப்பியங்களில் காணலாம். கீழ் மட்ட வடமொழியே பிராகிருதமாகவும் (ஆரம்ப கால பௌத்த நூல்கள் இம் மொழியிலேயே எழுதப்பட்டுள்ளன), மேம்பட்ட இந்திய மொழிகளாகவும் வளர்ச்சியடைந்திருக்கக்கூடும். வடமொழிக்கும் தென்னிந்தியாவின் திராவிட மொழிகளுக்கு இடையேயும் கூட இருவழிச் செல்வாக்கு இருந்துள்ளது. எழுத்து வரலாற்று நோக்கில் சமசுகிருதத்துக்கோர் எழுத்துமுறை இருந்ததில்லை. பண்டைய பிராமி எழுத்துக்கள் அசோகச் சக்கரவர்த்தியின் தூண் கல்வெட்டுக்களின் காலம் வரை கூடப் புழக்கத்திலிருந்தது. பின்னர், கிரந்த எழுத்துக்கள் பயன்படுத்தப்பட்டதுடன், தெற்கே கன்னடம் போன்ற எழுத்துக்களும், வடக்கே வங்காளம் மற்றும் ஏனைய வட இந்திய எழுத்துக்களும் பயன்படுத்தப்பட்டன. எனினும் பல ஆண்டுகளாக, சிறப்பாக அண்மைக் காலங்களில் தேவநாகரி எழுத்துக்களே பரவலாக சமசுகிருதத்துடன் தொடர்புபட்டுள்ளது. சில சூழல்களில், குறிப்பாக தேவநாகரி எழுத்துக்கள் உள்ளூர் எழுத்து முறைமையாக இல்லாத பகுதிகளில் கிரந்த எழுத்துக்கள் அல்லது உள்ளூர் எழுத்துக்கள் பயன்பாட்டிலுள்ளன. சமசுகிருதத் தொடர்பில் எழுத்து அறிமுகப் படுத்தப்பட்டது பிற்காலத்திலே ஆகும். பரம்பரை பரம்பரையாக அறிவு, வாய் மொழி மூலமே கடத்தப்பட்டு வந்தது. எழுத்து நடு கிழக்கிலிருந்து வந்த வணிகர்களூடாக இந்தியாவுக்கு அறிமுகப் படுத்தப்பட்டிருக்கலாம் என்று இரைசு இடேவிட்டு (Rhys Davids) என்பார் கருதுகின்றார். எனினும், சமசுகிருதம் தொடர்ந்தும் பல காலம் வாய்மூல மொழியாகவே புழங்கி வந்தது. எனினும், ஒலிகள் தொடர்பான வேத தத்துவங்களும், எழுத்திலக்கணமும், இந்துக் குறியீட்டு முறையில் வகிக்கும் பங்கு கவனிக்கத் தக்கதாகும். 51 எழுத்துக்களைக் கொண்ட வருணமாலா என்று அழைக்கப்படும் ஒலிமாலை, காளியின் 51 மண்டையோடுகளைக் குறிப்பதாகக் கருதப்படுகிறது. செல்வாக்கு நவீன இந்தியா சமசுகிருதத்தின் சொற்றொகுதியையும், இலக்கண அடிப்படையையும் கொண்டு உருவான தற்காலத்து மொழிகள் மீதான அம்மொழியின் தாக்கம் மிகவும் பெரியது. சிறப்பாக, இந்தியச் சமுதாயத்தில் உயர் மட்டத்தில் உள்ளவர்கள் மத்தியில், சமசுகிருதம், இந்து சமய நூல்களின் களஞ்சியமாகவும், வழிபாட்டுக்குரிய மொழியாகவும் போற்றப்படுகின்றது. வழிபாடுகளில் நாட்டார் மற்றும் பிரதேச வழக்காறுகளும் பரவலாகக் காணப்பட்டபோதிலும், பல இந்துக்கள் சமசுகிருத மந்திரங்களை ஓதி வருவதுடன், பெரும்பாலான கோயில்களில் கிரியைகளும் சமசுகிருத மொழியிலேயே இன்றும் நடைபெற்று வருகின்றன. இந்தியாவின் பிரதேச மொழிகளான வங்காளி, குசராத்தி, இந்தி முதலியவற்றின், தூய நிலை எனக் கருதப்படும், உயர்நிலை வடிவங்கள் பெருமளவில் சமசுகிருதப் படுத்தப்பட்டவையாகக் காணப்படுகின்றன. தற்கால இந்திய மொழிகளில், இந்தி பேச்சு வழக்கில் அரபி மற்றும் பாரசீக மொழிகளின் தாக்கத்தைப் பெருமளவில் கொண்டிருந்தபோதும், வங்காளி, மராத்தி போன்ற மொழிகள் கூடிய அளவில் சமசுகிருத சொல் மூலங்களைத் தக்கவைத்துக் கொண்டுள்ளன. இந்தியாவின் தேசியப் பாடலாக கருதப்படும் சன கண மன, என்ற பாடல் பெருமளவில் சமசுகிருதப் படுத்தப்பட்ட வங்காள மொழியின் உயர்நிலை வடிவில் இயற்றப்பட்டது. வந்தே மாதரம் என்ற சுதந்திரப்பாடல் முழுமையாக சமசுகிருதத்தில் இயற்றப்பட்டதாகும். இந்து சமயம் தொடர்பான கல்வியைப் பொறுத்தவரை, சமுதாயத்தின் உயர்மட்டத்திலுள்ள படித்தவர்கள் மத்தியில் சமசுகிருதம் இன்னும் கற்கை மொழியாகப் போற்றப்பட்டது. இருப்பினும் இது தற்போது இறந்து போன மொழியாகவே கருதப்படுகிறது. சீன மொழியிலும், பண்பாட்டிலும் கூடச் சமசுகிருத மொழியின் தாக்கங்கள் காணப்படுகின்றன. பௌத்த சமயம் சீனாவுக்குப் பரவியபோது சமசுகிருதம் கலந்த பிராகிருத மொழி நூல்களூடாகவே பரவியது. பௌத்த நூல்கள் சீன மொழியில் எழுதப்பட்டபோது, சமசுகிருதச் சொற்களை ஒலிமாற்றம் செய்தே எழுதினர். இதனால் பல சமசுகிருத மொழிச் சொற்கள் சீன மொழியிலும் கலந்தன. இந்திய மொழிகளல்லாத வேறும் பல மொழிகளிலும் சமசுகிருதச் சொற்கள் கலந்திருப்பதைக் காணலாம். எடுத்துக்காட்டாகத் தாய் மொழியிலும், மலைய மொழியிலும், சப்பானிய மொழியிலும், திபேத்திய மொழியிலும், பருமிய மொழியிலும் வேறு மொழிகளிலும் பல சமசுகிருதச் சொற்கள் உள்ளன. இந்துக் கடலோடிகளின் வழியாகப் பிலிப்பைன் நாட்டிலும் கூட அவர்களது தகலாகு (Tagalog) மொழியிலும் குரு (ஆசிரியர்) போன்ற சொற்கள் வழக்கில் உள்ளன. ஒலியனியலும் எழுத்து முறைமையும் சமசுகிருதம் 48 ஒலியன்களைக் கொண்டது (வேதகாலத்தில் 49 ஒலியன்கள் இருந்தன). பெரும்பாலான இந்திய மொழிகளின் எழுத்து வடிவங்கள் சமசுகிருதத்தின் அசையெழுத்து வடிவத்தை அடிப்படையாகக் கொண்டவையாகும். உருது மற்றும் தென்னிந்திய மொழிகளான தெலுங்கு, கன்னடம், மலையாளம் போன்றவற்றின் எழுத்து வடிவங்கள் இதற்கு விதி விலக்காகும் தமிழ் மட்டும் தனித்த மொழியாகும். ஒலிகள் அவற்றின் மரபுவழி வரிசைப்படி இங்கே தரப்படுகின்றன: உயிர்கள், வெடிப்பொலிகளும் (stops) மூக்கொலிகளும் (nasals) (வாயின் பின் பகுதியிலிருந்து முன்னோக்கி நகர்பவை), இறுதியாக இடையொலிகளும் (liquids), குழிந்துரசொலிகளும் (sibilants). (குறிப்பு: நெட்டுயிர்கள், ஒத்த குறில்களிலும் இரண்டு மடங்கு கால அளவு கொண்டவை. இவற்றுடன் மேலதிகமாக நீண்டொலிக்கும் உயிர்களும் உள்ளன. இவை அழைத்தல், வாழ்த்துதல் போன்ற சந்தர்ப்பங்கள் உள்ளிட்ட பல இடங்களில் பயன்படுகின்றன. ஒலிபெயர்ப்பு சமசுகிருதத்தை ஒலிபெயர்ப்பதற்கு இலத்தீன் வரிவடிவங்களைப் பயன்படுத்தும் பல முறைகள் உள்ளன. பெருமளவு பயன்பாட்டிலுள்ளது IAST (International Alphabet of Sanskrit Transliteration) என்னும் அனைத்துலக சமசுகிருத ஒலிபெயர்ப்பு முறை ஆகும். கல்விசார்ந்த தேவைகளுக்கான தரநிலையான இம்முறை, ஒலியடிக் கூறுகளை (diacritical marks) உள்ளடக்கியது ஆகும். கணினிகளில் இம்முறையைப் பயன்படுத்துவதில் உள்ள சிக்கல்கள் காரணமாக வேறு முறைகளும் உருவாக்கப்பட்டன. இவற்றுள், ஆர்வட்டு-கியோட்டோ (Harvard-Kyoto), ITRANS என்பனவும் அடங்கும். ITRANS இணையத்தில் பரவலான பயன்பாட்டில் உள்ளது. உயிரெழுத்துக்கள் (கிட்டிய தமிழ் ஒலிக் குறியீடுகளுடன்) अ - அ आ - ஆ इ - இ ई - ஈ उ - உ ऊ - ஊ ऋ "ரி". "ரு" என்பவற்றுக்கு இடையில் ॠ "ரீ". "ரூ" என்பவற்றுக்கு இடையில் ऌ லி லு என்பவற்றுக்கு இடையில் ॡ லீ லூ என்பவற்றுக்கு இடையில் (Sanskrit recognizes vocalic r (errr) and l (ulll), unlike, say, English) கூட்டுயிர்கள் (எளிய உயிரெழுத்துக்களின் சேர்க்கை) (Diphthongs) ए - ஏ ऎ - ஐ ऒ- ஓ औ - ஔ உயிரெழுத்துக்கள் மூக்கொலிச் சாயல் (nasalization) பெறுவதுண்டு. மெய்யெழுத்துக்கள் சமசுகிருதம், பின்வரும் ஒலிப்பிடங்களில் (places of articulation), அதிர்வில் ஒலி (voiceless), ஃ இணையொலியுடன் கூடிய அதிர்வில் ஒலி (voiceless aspirate), அதிர்வுடை ஒலி (voiced), ஃ இணையொலியுடன் கூடிய அதிர்வுடை ஒலி (voiced aspirate) மற்றும் மூக்குத் தடையொலி (nasal stop) என்பவற்றைக் கொண்டுள்ளது: மெல்லண்ணவொலி (Velar) (மெல்லண்ண நிலை) (k, kh, g, gh, n as in ing) அண்ண நிலை ஒலி (Palatal) (வல்லண்ண நிலை) (c, ch, j, jh, ~n) வளை நாவொலி (Retroflex) (t, th, d, dh, n) பல்லொலி (Dental) (t, th, d, dh, n) இதழினவொலி (Labial) (p, ph, b, bh, m) மேற்கோள்களும் அடிக்குறிகளும் வெளியிணைப்புகள் Sanskrit language Sanskrit Lessons (free online from the Linguistics Research Center at UT Austin) Samskrita Bharati, organisation supporting the usage of Sanskrit Sanskrit Documents—Documents in ITX format of Upanishads, Stotras etc. Sanskrit texts at Sacred Text Archive Sanskrit Manuscripts in Cambridge Digital Library சமசுகிருதம் தொன் மொழிகள் இந்திய-ஆரிய மொழிகள்


text: ஐக்கிய நாடுகள் அமைப்பு அல்லது அதிகாரபூர்வமாக ஐக்கிய நாடுகள் (United Nations, UN, ஐநா) என்பது உலக அமைதி மற்றும் பாதுகாப்பைப் பேணுதல், நாடுகளுக்கிடையே நட்புறவு உறவுகளை வளர்த்தல், பன்னாட்டு ஒத்துழைப்பைப் பேணல், நாடுகளின் நடவடிக்கைகளை ஒத்திசைப்பதற்கான மையமாக இருத்தல் ஆகிய நோக்கங்களைக் கொண்ட அரசுகளுக்கிடையேயான ஓர் அமைப்பாகும். இது உலகின் மிகப்பெரியது பன்னாட்டு அமைப்பாகும். இதன் தலைமையகம் நியூயார்க்கில் உள்ள பன்னாட்டு நிலப்பரப்பில் அமைந்துள்ளது. இதன் முக்கிய அலுவலகங்கள் செனீவா, நைரோபி, வியென்னா, டென் ஹாக் ஆகிய இடங்களில் உள்ளன. இந்த அமைப்பு அதன் உறுப்பு நாடுகளில் இருந்து மதிப்பிடப்பட்ட மற்றும் தன்னார்வப் பங்களிப்புகளால் நிதியளிக்கப்படுகிறது. ஐநா அமைப்பு இரண்டாம் உலகப் போருக்குப் பிறகு எதிர்காலப் போர்களைத் தடுக்கும் நோக்கத்துடன் நிறுவப்பட்டது. இதற்கு முன்னர் இருந்த பன்னாட்டு அமைப்பான உலக நாடுகள் சங்கம் பயனற்றது என்று வகைப்படுத்தப்பட்டு கலைக்கப்பட்டது. 1945 ஏப்ரல் 25 , 50 அரசுகள் சான் பிரான்சிஸ்கோவில் ஒரு மாநாட்டிற்காகச் சந்தித்து, ஐக்கிய நாடுகளின் பட்டயத்தை உருவாக்கத் தொடங்கின, இது 1945 சூன் 25 அன்று ஏற்றுக்கொள்ளப்பட்டு, 1945 அக்டோபர் 24 இல் நடைமுறைக்கு வந்தது. ஐநாவின் பட்டயத்தின்படி, அமைப்பின் நோக்கங்களில் பன்னாட்டு அமைதி மற்றும் பாதுகாப்பைப் பேணுதல், மனித உரிமைகளைப் பாதுகாத்தல், மனிதாபிமான உதவிகளை வழங்குதல், நிலையான வளர்ச்சியை ஊக்குவித்தல், பன்னாட்டு சட்டத்தை நிலைநிறுத்துதல் ஆகியவை அடங்கும். இவ்வமைப்பு நிறுவப்பட்ட போது, இது 51 உறுப்பு நாடுகளைக் கொண்டிருந்தது; 2011 இல் தெற்கு சூடானின் சேர்க்கையுடன், உறுப்பினர்களின் எண்ணிக்கை 193 ஆக உள்ளது, இது உலகின் அனேகமாக அனைத்து இறையாண்மை நாடுகளையும் பிரதிநிதித்துவப்படுத்துகிறது. உலக அமைதியைப் பாதுகாப்பதற்கான அமைப்பின் நோக்கம் அதன் ஆரம்ப தசாப்தங்களில் அமெரிக்காவிற்கும் சோவியத் ஒன்றியத்திற்கும் அந்தந்த நட்பு நாடுகளுக்கும் இடையிலான பனிப்போரால் சிக்கலானது. அதன் பணிகளில் முதன்மையாக நிராயுதபாணியான இராணுவப் பார்வையாளர்கள், இலேசான ஆயுதம் ஏந்திய துருப்புகள் ஆகியன முதன்மையாகக் கண்காணிப்பு, அறிக்கை தயாரித்தல், நம்பிக்கையை வளர்க்கும் செயற்பாடுகளைக் கொண்டிருந்தன. 1960களில் தொடங்கிய பரவலான குடியேற்ற விலக்கத்தைத் தொடர்ந்து ஐநா உறுப்பினர் எண்ணிக்கை கணிசமாக வளர்ந்தது. அப்போதிருந்து, 80 முன்னாள் குடியேற்ற நாடுகள் விடுதலை பெற்றுள்ளன, இதில் 11 ஐக்கிய நாடுகளின் பொறுப்பாட்சிகள் அறக்கட்டளை பிரதேசங்கள் ஐநா அறங்காவலர் குழுவால் கண்காணிக்கப்பட்டு வந்தன. 1970களில், பொருளாதார, சமூக மேம்பாட்டுத் திட்டங்களுக்கான ஐ.நா.வின் வரவுசெலவுத் திட்டம், அமைதி காக்கும் பணிக்கான செலவினங்களை விட அதிகமாக இருந்தது. பனிப்போர் முடிவுக்கு வந்த பிறகு, ஐ.நா. தனது களச் செயல்பாடுகளை மாற்றியும், விரிவுபடுத்தியும், பல்வேறு சிக்கலான பணிகளை மேற்கொண்டது. ஐக்கிய நாடுகள் அமைப்பு பொதுச் சபை; பாதுகாப்புப் பேரவை; பொருளாதார, சமூகப் பேரவை (ECOSOC); பொறுப்பாட்சி மன்றம்; அனைத்துலக நீதிமன்றம்; ஐக்கிய நாடுகள் செயலகம் ஆகிய ஆறு முக்கிய உறுப்புகளைக் கொண்டுள்ளது. இவற்றை விட உலக வங்கிக் குழுமம், உலக சுகாதார அமைப்பு, உலக உணவுத் திட்டம், யுனெசுக்கோ, சிறுவர் நிதியம் ஆகிய சில சிறப்பு நிறுவனங்கள், நிதி அமைப்புகள், திட்டங்களையும் ஐக்கிய நாடுகள் அமைப்பு கொண்டுள்ளது. அத்துடன், கூடுதலாக, அரசு சார்பற்ற அமைப்புகளுக்கு ECOSOC மற்றும் பிற நிறுவனங்களுடன் ஐ.நா.வின் பணிகளில் பங்கேற்க அனுமதி வழங்கப்படுகின்றன. ஐநாவின் தலைமை நிர்வாக அதிகாரி பொதுச் செயலாளர் ஆவார். தற்போதைய பொதுச் செயலாளராக போர்த்துகீசிய அரசியல்வாதியும் தூதருமான அந்தோனியோ குத்தேரசு பதவியில் உள்ளார். இவர் தனது முதல் ஐந்தாண்டு பதவிக்காலத்தை 2017 சனவரி 1 தொடங்கினார், 20121 சூன் 8 அன்று மீண்டும் தேர்ந்தெடுக்கப்பட்டார். ஐக்கிய நாடுகள் அமைப்பும் அதன் கிளை அமைப்புகளும் அமைதிக்கான நோபல் பரிசுகள் பலவற்றை வென்றுள்ளன, இருப்பினும் அதன் செயல்திறன் பற்றிய பக்கசார்பற்ற மதிப்பீடுகள் கலவையாக உள்ளன. சிலர் இவ்வமைப்பு அமைதி மற்றும் மனித மேம்பாட்டிற்கான ஒரு முக்கிய சக்தியாக இருப்பதாக நம்புகிறார்கள், வேறு சிலர் இது பயனற்றது, பக்கச்சார்பானது அல்லது ஊழல் மிகுந்தது என்றும் கூறுகின்றனர். வரலாறு தேசங்களின் அணி இரண்டாம் உலகப்போர் நடக்காமல் தடுக்கத் தவறியதால் வலிமை மிக்க ஒரு புதிய அமைப்புக்கான தேவை எழுந்தது. மேலும் இரண்டாம் உலகப்போர் முடிவில் மற்றொரு உலகப்போர் நடைபெற்றுவிடக் கூடாது என மக்கள் அஞ்சத் தொடங்கினர். அவ்வாறு மீண்டும் ஒரு போர் மூண்டால் மனிதகுலம் தாங்காது எனக்கருதியதால் வலிமையான ஒரு அமைப்பு தேவைப்பட்டது. ஐக்கிய நாடுகள் அல்லது ஒருங்கிணைந்த நாடுகள் என்ற வார்த்தை முன்னால் அமெரிக்க ஜனாதிபதி பிராங்க்ளின் டி. ரூஸ்வெல்டால் 1939 ஆம் ஆண்டு முதலில் பயன்படுத்தப்பட்டது. ஐக்கிய நாடுகள் என்ற வார்த்தை 1942 ஆம் ஆண்டு ஜனவரி முதல் தேதியில் அதிகரப்பூர்வமாக பயன்பாட்டுக்கு வந்தது. 1943 அக்டோபரில் அமெரிக்கா, சீனா, பிரித்தானியா, ரஷ்யா, ஆகிய நாடுகள் மாஸ்கோவில் ஒன்றுகூடி, உலகில் அமைதியை ஏற்படுத்த ஒரு தனி நிறுவனம் அமைக்கவேண்டும் என்று முடிவு செய்தனர். அதன் விளைவாக 1945 இல் சான்பிரான்சிஸ்கோ மாநாடு நடைபெற்றது. இதில் அச்சு நாடுகளுக்கு எதிராக 50 நாடுகள் கலந்துகொண்டன. அக்டோபர் 24 ஆம் நாள் ஐக்கிய நாடுகளின் நிறுவனம் நிறுவப்பட்டது. இதற்கென தனி சாசனம் வரையப்பட்டது. அதில் நிறுவனத்தின் நோக்கம், அதில் அமைக்கப்பட்ட சபைகள், அவற்றின் செயல்கள் ஆகியனபற்றித் தெளிவாகக் கூறப்பட்டன. நோக்கங்கள் கூட்டு நடவடிக்கைகளின் மூலம் ஆக்கிரமிப்புகளை ஒடுக்குதல்; பன்னாட்டுச் சட்டங்களின்படி நாடுகளுக்கிடையே ஏற்படும் தகராறுகளைத் தீர்த்து உலக அமைதியை ஏற்படுத்துதல். மக்களின் சம உரிமைகளையும் சுயநிர்ணய உரிமைகளையும் மதித்தல் மனிதனின் உரிமைகளையும் அடிப்படை சுதந்திரங்களையும் காத்து, இன மொழி அல்லது சமய வேறுபாடுகளை நீக்கிப் பன்னாடுகளின் சமுதாய பொருளாதார, பண்பாட்டுப் பிரச்சினைகளைத் தீர்த்து வைத்தல். இந்நிறுவனத்தின் உறுப்பினர்கள் அனைவரும் சமமானவர்களே. உறுப்பு நாடுகள் தங்களுக்கிடையே ஏற்படும் பிரச்சினைகளை உலக அமைதிக்கும் பாதுகாப்பிற்கும் ஆபத்து ஏற்படாத வகையில் சமாதான முறையில் தீர்த்துக் கொள்ள வேண்டும். உறுப்பு நாடுகள் எக்காரணம் கொண்டும் பிற நாட்டின் உள் விவகாரத்தில் தலையிடக் கூடாது. ஐக்கிய நாடுகள் முறைமை ஐக்கிய நாடுகள் முறைமை 1994 ஆம் ஆண்டுக்கு முன்னர் பின்வரும் 6 முதன்மை அமைப்புகளைக் கொண்டிருந்தது: ஐக்கிய நாடுகள் பொதுச் சபை ஐக்கிய நாடுகள் பாதுகாப்புச் சபை ஐக்கிய நாடுகள் பொருளாதார மற்றும் சமூக சபை ஐக்கிய நாடுகள் பொறுப்பாட்சி மன்றம் ஐக்கிய நாடுகள் செயலகம் அனைத்துலக நீதிமன்றம் 1994ம் ஆண்டில், ஐக்கிய நாடுகள் அவையின் கடைசிப் பொறுப்பாட்சிப் பகுதியான பலோ (Palau) சுதந்திரம் பெற்ற பின்னர் ஐக்கிய நாடுகள் பொறுப்பாட்சி மன்றம் செயலற்றுப் போனது. இப்போது ஏனைய ஐந்து அமைப்புக்கள் மட்டுமே உள்ளன. இந்த ஐந்து அமைப்புக்களுள் நான்கு நியூ யார்க் நகரில் உள்ள அனைத்துலக ஆட்சிப்பகுதியுள் அமைந்திருக்கும் ஐக்கிய நாடுகள் தலைமைச் செயலகத்தில் இயங்குகின்றன. அனைத்துலக நீதிமன்றம் ஹேக் நகரில் உள்ளது. மேற்குறிப்பிட்டவை தவிர்ந்த மேலும் சில முக்கியமான அமைப்புக்கள் செனீவா, வியன்னா, நைரோபி போன்ற நகரங்களில் இருந்து இயங்கி வருகின்றன. ஐக்கிய நாடுகள் அவையுடன் தொடர்புடைய மேலும் பல அமைப்புக்கள் உலகின் பல்வேறு இடங்களில் உள்ளன. அரசுகளுக்கு இடையிலான கூட்டங்களிலும், ஆவணங்களிலும் ஆறு மொழிகள் அலுவல் மொழிகளாகப் பயன்பட்டு வருகின்றன. இவை, அரபி, சீனம், ஆங்கிலம், பிரெஞ்சு, உருசியம், எசுப்பானியம் என்பன. செயலக வேலைகளுக்கு ஆங்கிலம், பிரெஞ்சு ஆகிய இரண்டு மொழிகள் பயன்பட்டு வருகின்றன. ஆறு அலுவல் மொழிகளுள் நான்கு ஐக்கிய நாடுகள் பாதுகாப்பு அவையின் நிரந்தர உறுப்பு நாடுகளின் தேசிய மொழிகள். இவற்றுக்குப் புறம்பாக, அதிகமான நாடுகளில் தேசிய மொழிகளாக உள்ள எசுப்பானியமும், அரபு மொழியும் அலுவல் மொழிகளாகச் சேர்க்கப்பட்டன. இவற்றுள் எசுப்பானியம் 20 நாடுகளிலும், அரபு மொழி 26 நாடுகளிலும் அலுவல் மொழிகளாக உள்ளன. இம்மொழிகளுள் ஐந்து ஐக்கிய நாடுகள் அவை நிறுவப்பட்ட போதே அலுவல் மொழிகளாகத் தெரிவு செய்யப்பட்டன. அரபு மொழி 1973 ஆம் ஆண்டில் அலுவல் மொழியாக்கப்பட்டது. ஐநாவின் கைநூலில் பிரித்தானிய ஆங்கிலமும், ஆக்சுபோர்டு எழுத்துக் கூட்டலுமே ஆங்கிலத்துக்கு நியமமாகச் சொல்லப்படுகின்றன. எளிமையாக்கிய சீனமே சீன மொழிக்குரிய நியம எழுத்து முறையாகக் கொள்ளப்படுகின்றது. 1971 ஆம் ஆண்டில் ஐக்கிய நாடுகள் அவையின் உறுப்புரிமை சீனக் குடியரசிடம் இருந்து, மக்கள் சீனக் குடியரசுக்குக் கைமாறியபோது சீன எழுத்துமுறைக்கான நியமம் மரபுவழிச் சீன எழுத்து முறையில் இருந்து, எளிமையாக்கிய சீன எழுத்து முறைக்கு மாற்றப்பட்டது. பொதுச் சபை பொதுச் சபையே ஐக்கிய நாடுகள் அவையின் முதன்மையான கலந்தாராய்வு அவை ஆகும். எல்லா உறுப்பு நாடுகளையும் உள்ளடக்கிய பொதுச் சபை, ஆண்டுக்கு ஒரு முறை, உறுப்பு நாடுகளிலிருந்து தெரிவு செய்யப்படும் தலைவர் ஒருவரின் தலைமையில் கூடுகிறது. அமர்வின் தொடக்கத்தில் இரண்டு வாரகாலம் எல்லா உறுப்பு நாடுகளும் அவையில் பேசுவதற்கு வாய்ப்பு வழங்கப்படுகிறது. மரபுவழியாக பொதுச் செயலர் முதலாவது பேச்சை நிகழ்த்த, அடுத்ததாக அவைத் தலைவர் பேசுவார். ஐக்கிய நாடுகள் பொதுச் சபையின் முதல் அமர்வு 1946 ஆம் ஆண்டு சனவரி 10 ஆம் தேதி இலண்டனில் இடம்பெற்றது. 51 நாடுகளின் பேராளர்கள் இந்த அமர்வில் பங்குபெற்றனர். பொதுச் சபை முக்கியமான விடயங்களில் வாக்களிக்கும்போது, அமர்வில் கலந்து கொண்டு வாக்களித்தவர்களுள் மூன்றில் இரண்டு பெரும்பான்மை தேவை. மேற்சொன்ன முக்கியமான விடயங்களுக்கு எடுத்துக்காட்டுகளாக, அமைதி, பாதுகாப்பு என்பன தொடர்பான சிபாரிசுகள்; அமைப்புகளுக்கான உறுப்பினர்களைத் தெரிவு செய்தல்; உறுப்பினர்களை அனுமதித்தல், இடை நிறுத்துதல், வெளியேற்றுதல்; வரவு செலவு விடயங்கள் போன்றவற்றைக் காட்டலாம். பிற விடயங்கள் சாதாரண பெரும்பான்மை மூலமே தீர்மானிக்கப்படுகின்றன. ஒவ்வொரு உறுப்பு நாட்டுக்கும் ஒரு வாக்கு உண்டு. வரவு செலவு விடயங்கள் தவிர்ந்த பிற தீர்மானங்கள் உறுப்பு நாடுகளைக் கட்டுப்படுத்துவதில்லை. பாதுகாப்புச் சபையின் கீழ் வரும் அமைதி, பாதுகாப்பு என்பன தொடர்பானவை தவிர்ந்த பிற விடயங்கள் தொடர்பில் பொதுச் சபை சிபாரிசுகளை வழங்க முடியும். பாதுகாப்புச் சபை நாடுகளுக்கிடையே அமைதியையும் பாதுகாப்பையும் பேணவேண்டிய பொறுப்பு பொதுச்சபைக்கு வழங்கப்பட்டுள்ளது. ஐக்கிய நாடுகளின் பிற உறுப்புக்கள் உறுப்பு நாடுகளுக்கு சிபாரிசுகளை மட்டுமே வழங்க முடிகின்ற அதேவேளை, ஐக்கிய நாடுகள் பட்டயம் 25 ஆவது துணைப் பிரிவின்படி, பாதுகாப்புச் சபைக்கு, உறுப்பு நாடுகளைக் கட்டுப்படுத்தக்கூடிய தீர்மானங்களை எடுக்கும் அதிகாரம் உண்டு. இத்தகைய தீர்மானங்கள், ஐக்கிய நாடுகள் பாதுகாப்புச் சபைத் தீர்மானங்கள் என அறியப்படுகின்றன. பாதுகாப்புச் சபையின் உறுப்பினர்களாகப் 15 நாடுகள் உள்ளன. இவற்றுள் சீனா, பிரான்சு, உருசியா, ஐக்கிய இராச்சியம், ஐக்கிய அமெரிக்கா ஆகிய ஐந்தும் நிரந்தர உறுப்பு நாடுகள். ஏனைய 10ம் தற்காலிக உறுப்பினர். 10 தற்காலிக உறுப்பு நாடுகளின் பதவிக்காலம் இரண்டு ஆண்டுகள் மட்டுமே. இவ்வுறுப்பினர் பிரதேச அடிப்படையில் பொதுச் சபையில் இடம்பெறும் வாக்கெடுப்பு மூலம் தெரிவு செய்யப்படுகின்றனர். பாதுகாப்புச் சபையின் தலைமைப் பதவி ஒவ்வொரு மாதமும் பெயர் அடிப்படையிலான ஆங்கில அகர வரிசைப்படி சுழற்சி முறையில் சபையின் உறுப்பு நாடுகளுக்கு வழங்கப்படுகின்றது. நடைமுறை சார்ந்த தீர்மானங்களைத் தவிர்த்துத் தமக்கு ஏற்பு இல்லாத தனித் தீர்மானங்களை நிறைவேற்ற விடாமல் தடுக்கக்கூடிய தடுப்பு அதிகாரம் (வீட்டோ) நிரந்தர உறுப்பு நாடுகளுக்கு உண்டு. ஆனாலும், இத்தீர்மானங்கள் குறித்த விவாதங்களைத் தடுக்கும் அதிகாரம் கிடையாது. செயலகம் ஐக்கிய நாடுகள் செயலகம், பொதுச் செயலாளரின் தலைமையில், பல்வேறு நாடுகளைச் சேர்ந்த குடிசார் அலுவலர்களின் துணையுடன் இயங்குகின்றது. இது ஐக்கிய நாடுகள் அவையின் அமைப்புக்களின் கூட்டங்களுக்குத் தேவையான ஆய்வுகளை முன்னெடுப்பதுடன், தகவல்களையும், பிற வசதிகளையும் வழங்குகிறது. அத்துடன், ஐநா பாதுகாப்புச் சபை, ஐநா பொதுச் சபை, ஐநா பொருளாதார, சமூக அவை ஆகியவையும் பிற ஐநா அமைப்புக்களும் வழங்கும் வேலைகளையும் ஐக்கிய நாடுகள் செயலகம் நிறைவேற்றுகின்றது. பரந்த புவியியல் பகுதிகளிலிருந்தும் வேலைக்கு அமர்த்த வேண்டியதன் முக்கியத்துவத்தைக் கவனத்தில் கொண்டும், உயர்ந்த செயற்றிறன், தகுதி, நேர்மை ஆகியவற்றின் அடிப்படையிலும் செயலகத்தின் அலுவலர்களைத் தெரிவு செய்ய வேண்டும் என ஐக்கிய நாடுகள் பட்டயம் கூறுகின்றது. ஐநா பட்டயத்தின்படி செயலக அலுவலர்கள் ஐநா தவிர்ந்த வேறெந்த அமைப்பிடம் இருந்தும் அறிவுறுத்தல்களை எதிர்பார்க்கவோ, பெற்றுக்கொள்ளவோ கூடாது. உறுப்பு நாடுகள் செயலகத்தின் அனைத்துலகப் பட்டயத்தை மதித்து நடப்பதுடன், செயலகத்தின் அலுவலர்கள் மீது எவ்வித செல்வாக்கையும் செலுத்த முயலக்கூடாது. அலுவலர்களைத் தெரிவு செய்யும் பொறுப்பு பொதுச் செயலாளருக்கு மட்டுமே உரியது. பொதுச் செயலாளரின் கடமைகளுள், பன்னாட்டுத் தகராறுகளைத் தீர்க்க உதவுதல், அமைதிப்படைச் செயற்பாடுகளை நிர்வகித்தல், அனைத்துலக மாநாடுகளை ஏற்பாடு செய்தல், பாதுகாப்புச் சபைத் தீர்மானங்களை நிறைவேற்றுவது தொடர்பிலான தகவல்களைச் சேகரித்தல், பல்வேறு முன்னெடுப்புக்கள் குறித்து உறுப்பு நாட்டு அரசுகளுடன் ஆலோசித்தல் போன்றவை அடங்குகின்றன. இவை தொடர்பான முக்கிய அலுவலகங்களுள் மனிதாபிமான அலுவல்கள் ஒருங்கிணைப்பாளர் அலுவலகம், அமைதிகாப்புச் செயற்பாட்டுப் பிரிவு அலுவலகம் என்பவை உள்ளன. அனைத்துலக அமைதிக்கு இடையூறாக அமையக்கூடும் என அவர் கருதும் எந்த ஒரு விடயத்தையும், பொதுச் செயலாளர் பாதுகாப்புச் சபையின் கவனத்துக்குக் கொண்டுவரலாம். பொதுச் செயலாளர் ஐநா செயலகத்தின் தலைமைப் பொறுப்பில் பொதுச் செயலாளர் உள்ளார். நடைமுறையில், ஐநாவின் பேச்சாளராகவும், முன்னணி நபராகவும் இருப்பவர் இவரே. தற்போதைய பொதுச் செயலாளராக இருக்கு அண்டோனியோ கட்டரோ ஆம் 2016 ஆண்டில் அப்போதய செயலாளரான பாங் கீ மூன் இடம் இருந்து பதவிப் பொறுப்பு ஏற்றுக் கொண்டார் இவர் 2021 ஆண்டின் இறுதிவரை பொறுப்பில் இருப்பார். "உலகின் மட்டுறுத்துனர்" என பிராங்க்ளின் ரூசுவெல்ட்டினால் கருதப்பட்ட இப்பதவியை, அமைப்பின் "தலைமை நிர்வாக அலுவலர்" என ஐநா பட்டயம் வரையறுக்கிறது. எனினும், உலக அமைதிக்கு ஊறு விளைவிக்கக்கூடியது எனக் கருதும் எந்த விடயத்தையும் பொதுச் செயலாளர் பாதுகாப்புச் சபையின் கவனத்துக்குக் கொண்டு வரலாம் என்று ஐநா பட்டயம் கூறுவதன் மூலம் உலக அளவில் நடவடிக்கைக்கான பெரிய வாய்ப்பு இப்பதவிக்குக் கிடைக்கிறது. ஐநா அமைப்பின் நிர்வாகியாக இருக்கும் அதே வேளை, உறுப்பு நாடுகளிடையேயான தகராறுகள் தொடர்பிலும், உலக விடயங்களில் உறுப்புநாடுகளிடையே ஒருமித்த கருத்தை உருவாக்குவதிலும், ஒரு இராசதந்திரியாகவும், நடுவராகவும் செயற்படுவதன் மூலம், இப்பதவி ஒரு இரட்டைப் பொறுப்புக்கொண்ட ஒன்றாக உருவாகியுள்ளது. பொதுச் செயலாளர், ஐநா பாதுகாப்புச் சபையின் பரிந்துரையுடன், பொதுச் சபையினால் தெரிவு செய்யப்படுகிறார். இவ்விடயத்தில் பாதுகாப்புச் சபையில் நிரந்தர உறுப்பு நாடுகள் தமது தடுப்பு அதிகாரத்தைப் பயன்படுத்தும் வாய்ப்பு உள்ளது. கோட்பாட்டளவில், பாதுகாப்புச் சபையின் பரிந்துரையை பெரும்பான்மை உறுப்பினர்களின் ஆதரவு இருக்கும் பட்சத்தில் ஏற்றுக்கொள்ளாமல் விடலாம். ஆனாலும், இந்நிலை இதுவரை ஏற்பட்டதில்லை. இப்பதவிக்கான வரன்முறைகள் எதுவும் கிடையா. எனினும். இப்பதவியை ஐந்தாண்டுகள் கொண்ட ஒன்று அல்லது இரண்டு பதவிக்காலங்களுக்கு ஒருவர் வகிக்கலாம் என்பதும், புவியியற் பகுதி அடிப்படையிலான சுழற்சி முறையில் இப்பதவி வழங்கப்பட வேண்டும் என்பதும், இப்பதவியில் இருப்பவர் நிரந்தர உறுப்பு நாடுகளைச் சேர்ந்தவராக இருக்கக்கூடாது என்பதும் பொதுவாக ஏற்றுக்கொள்ளப்பட்டு உள்ளது. மேற்கோள்கள் வெளி இணைப்புக்கள் ஐக்கிய நாடுகள் - அதிகாரபூர்வ வலைத்தளம் ஐக்கிய நாடுகள் சபை பன்னாட்டு அமைப்புகள் சாகரவ் பரிசு பெற்றவர்கள்


text: கீழ்வெண்மணி தியாகிகள் தினம் By First Published : 27 December 2010 08:48 AM IST திருக்கோவிலூர், டிச. 26: திருக்கோவிலூரில் தமிழ்நாடு விவசாயிகள் சங்கம் சார்பில் கீழ்வெண்மணி தியாகிகள் தின கருத்தரங்கம் சனிக்கிழமை நடைபெற்றது. ÷1968-ம் ஆண்டு தஞ்சை மாவட்டம் கீழ்வெண்மணி கிராமத்தில் அரைபடி நெல் கூலியை உயர்த்திக் கேட்டதால் நில பிரபுத்துவ ஆதிக்க சக்தியினரால் ஒரே குடிசையில் வைத்து 44 விவசாயத் தொழிலாளர்களை தீயிட்டு கொளுத்திய சம்பவத்தில் உயிர்நீத்த தியாகிகளுக்கு வீர வணக்கம் செலுத்துகின்ற வகையில் நடைபெற்ற இந்நிகழ்ச்சிக்கு மாநிலக் குழு உறுப்பினர் பி.ஜெயராமன் தலைமை வகித்தார். ÷இதில் அகில இந்திய துணைத் தலைவர் அ.ராமமூர்த்தி, இந்திய கம்யூனிஸ்ட் மாவட்டச் செயலர் ஏ.வி.ஸ்டாலின்மணி, மாவட்டத் தலைவர் ஆர்.ராமமூர்த்தி, விவசாயத் தொழிலாளர் சங்க மாவட்டச் செயலர் கே.கருணாமூர்த்தி, கட்டுமான தொழிலாளர் சங்க மாவட்டச் செயலர் ஆ.சௌரிராஜன், கல் உடைக்கும் தொழிலாளர் சங்க மாவட்டச் செயலர் எம்.ராஜேந்திரன், கலை இலக்கிய பெருமன்ற மாவட்டச் செயலர் பாரதிசுகுமாரன், மாணவர் பெருமன்ற மாவட்டச் செயலர் மகாதேவன், மாதர் சங்க மாவட்டச் செயலர் வளர்மதி உள்ளிட்டோர் பேசினர். இந்த பகுதியில் மேலும் குறிப்பு: வாசகர்கள் இந்த கமெண்ட் பாக்ஸ் மூலம் பதிவு செய்யும் கருத்துகள், அவரவரின் பேஸ்புக், கூகுள், டிவிட்டர், லிங்க்ட்இன் ஆகியவற்றில் ஏதேனும் ஒரு கணக்கு மூலம் நுழைந்து அவரவர் அடையாளத்துடன் தாமாகவே பதிவு செய்யும் வகையில் வடிவமைக்கப்பட்டுள்ளது. எந்த வித அடையாளக் கணக்குகளும் இன்றி, விருந்தினராக நுழைந்து வாசகர் பதிவு செய்யும் கருத்துகள், ஆசிரியர் குழுவின் பார்வைக்குப் பிறகே வெளியாகும். வாசகர்களின் கருத்துகள் தினமணியின் கருத்துகள் அல்ல. வாசகரின் கருத்துக்கு அவரே முழுப் பொறுப்பு. இருப்பினும், நாகரீகமற்ற, தனிநபர் தாக்குதல் அடங்கிய கருத்துகளை வாசகர்கள் பதிவு செய்வதை யாரேனும் சுட்டிக் காட்டினால், கருத்து பதிவு செய்தவர் மீது நடவடிக்கை எடுக்க தினமணிக்கு உரிமை உண்டு. அத்தகைய கருத்துகள் உடனடியாக நீக்கப்படும். எனவே நாகரீகமற்ற வார்த்தைகளைப் பயன்படுத்துவதைத் தவிர்க்கும்படி வாசகர்களைக் கேட்டுக் கொள்கிறோம். தனி நபர் தாக்குதலை, கட்டுரைகளுக்குப் பொருத்தமில்லாத கருத்துகளை வாசகர்கள் இங்கே இடவேண்டாம். வாசகர்களின் கருத்துச் சுதந்திரத்துக்கு வாய்ப்பளிக்கும் இந்தப் பகுதியைத் தவறாக பயன்படுத்த வேண்டாம்.


text: லெனின் (Lenin) என்ற பெயர் கீழ்காணுபவர்களில் எவரையேனும் குறிக்கலாம். விளாதிமிர் லெனின் - உருசியப் புரட்சியாளர், சோவியத் ஒன்றியத்தின் முதல் ஆட்சித் தலைவர் பி. லெனின் - தமிழ்த் திரைப்பட இயக்குநர் ம. லெனின் - தமிழ் எழுத்தாளர்


text: உள்ளடக்க அட்டவணை இக்கட்டுரை பின்வரும் தலைப்பிலான தொடர்களில் ஒன்று: உள்ளடக்க அட்டவணை என்பது, ஒரு நூலின் அல்லது பிற ஆவணங்களின் பகுதிகளை அவை அந்த நூலில் அல்லது ஆவணத்தில் காணப்படும் ஒழுங்கில் காட்டும் ஒரு பட்டியல் ஆகும். இது சில வேளைகளில் வெறுமனே "உள்ளடக்கம்" என்றும் அழைக்கப்படுவது உண்டு. நூலின் உள் அமைப்பைப் பொறுத்தும், அதன் நீளத்தைப் பொறுத்தும் உள்ளடக்கம் பல மட்டங்களிலுள்ள தலைப்புக்களைப் பட்டியல் இடுவது உண்டு. உள்ளடக்கம் நீளம் குறைவாக இருக்கவேண்டின் அத்தியாயங்களின் தலைப்புக்களை அதாவது முதல் மட்டத் தலைப்புக்களை மட்டும் பட்டியல் இடலாம். அத்தியாயம் ஒவ்வொன்றும் நீளமாக இருந்து அது பல பிரிவுகளைக் கொண்டிருப்பின் இந்த இரண்டாம் மட்டத் தலைப்புக்களையும் உள்ளடக்கத்தில் பட்டியல் இடுவது நூலில் என்னென்ன விடயங்கள் கையாளப்பட்டு உள்ளன என்பதை அறிந்து கொள்வதற்கு இலகுவாக இருக்கும். பிரிவுகளுக்கும் பல துணைப் பிரிவுகள் இருந்து அவையும் முக்கியத்துவம் வாய்ந்தவையாக இருப்பின் அவற்றையும் பட்டியலில் சேர்த்துக்கொள்வது உண்டு. எனினும், உள்ளடக்கங்கள் நீளமாக இருப்பது வசதியாக இருக்காது. இதனால், பல அத்தியாயங்கள், பிரிவுகள், துணைப்பிரிவுகள் என்பவற்றைக் கொண்ட நூல்கள், ஆவணங்கள் முதலியவற்றில் உள்ளடக்கத்தின் நீளத்தைக் குறைப்பதற்காக, ஒரு மட்டத் தலைப்புக்களைப் பட்டியல் இடுவதோடு நிறுத்திக் கொள்வது உண்டு. தகவல்களைத் தெரிந்து கொள்வதை இலகு ஆக்குவதற்காகச் சில எழுத்துமுறைக் கையேடுகள் உள்ளடக்கம் மூன்று பக்க நீளத்துக்குக் குறைவாக இருப்பது நல்லது எனப் பரிந்துரை செய்கின்றன. அமைவிடம்[தொகு] நூல்களில், உள்ளடக்கம் பொதுவாக, குறைத் தலைப்புப் பக்கம், முன்படப்பக்கம், தலைப்புப் பக்கம், பதிப்பு அறிவிப்பு உரித்தாக்கம், அணிந்துரை, என்பவற்றுக்குப் பின்னர் வைக்கப்படுகின்றது. படிமங்கள், அட்டவணைகள் ஆகியவற்றின் பட்டியல்கள், முன்னுரை போன்றவை இதன் பின்னர் வைக்கப்படுகின்றன. அமைப்பு[தொகு] அச்சிடப்படும் நூல்களின் உள்ளடக்கத்தில் பட்டியல் இடப்பட்டுள்ள தலைப்புகளுக்கு எதிரில், அத் தலைப்புக்கள் தொடங்கும் பக்க எண்கள் குறிப்பிடப்படும். இணைய வழி நூல்களில், பக்கங்கள் குறிப்பிடப்படுவதற்குப் பதிலாக அத்தலைப்புக்களில் இருந்து உரிய இடத்துக்கு இணைப்புகள் கொடுக்கப்படுகின்றன.


நடப்பாண்டின் ஜனவரி 31ல் முழு சந்திர கிரகணம் ஏற்பட்டது. இதையடுத்து நாளை ஏற்படவுள்ளது. இது நடப்பு நூற்றாண்டின் மிகப்பெரிய கிரகணமாக, 1 மணி 43 நிமிடங்கள் நீடிக்கும் என்று கூறப்படுகிறது. ரத்த சிவப்பு நிறத்தில் தோன்றும் இந்த கிரகணம், கெய்ரோவில் இரவு 9.30 மணிக்கு தென்படும். மாஸ்கோவில் இரவு 10.30 மணிக்கும், டெல்லியில் இரவு 10.44 மணிக்கும் தெரியும் என்று வானியல் ஆய்வாளர்கள் தெரிவித்துள்ளனர். இதனை இந்தியா, பாகிஸ்தான், தென் ஆப்பிரிக்கா, சவுதி அரேபியா, மத்திய ஆப்பிரிக்காவின் சில நாடுகளில் காணலாம். இந்தியாவில் நாளை இரவு 10.44 மணிக்கு தொடங்கி நள்ளிரவைத் தாண்டி நீடிக்கும். ஒரு மணியளவில் முழு சந்திர கிரகணம் தெரியும் என்று தெரிவிக்கப்பட்டுள்ளது. நாளை நிகழவிருக்கும் சந்திர கிரகணம் இரவு11. 45 மணிக்கு தொடங்குகிறது. ஓரு மணிநேரம் 45 நிமிடங்கள் வரைஇந்த சந்திரகிரகணத்தை நம்மால் பார்க்க முடியும் . சுமார் 6 மணிநேரம் 13 நிமிடம் வரை சந்திரகிரகணமானது நீடிக்கும். கிரகணத்தின் போது செய்யக் கூடாது? கிரகணம் தொடங்குவதற்கு 2 மணி நேரம் முன்பு, எந்தவித உணவு சாப்பிடக் கூடாது. கர்ப்பிணிப் பெண்கள் வீட்டை விட்டு வெளியே வரக் கூடாது. ஆலயங்கள் மூடியிருக்க வேண்டும். மேலும் ஆலயத் தரிசனமும் கூடாது. கிரகணத்தின் போது செய்ய வேண்டியவை? செய்து வைத்த உணவுகளில் தர்ப்பை புல்லை போட்டு வைக்கவும். நவகிரக துதி பாராயணம், சந்திர கிரகண துதி பாராயணம் செய்யலாம். கிரகணம் முடிந்ததும் செய்ய வேண்டியவை? ஆலய தரிசனம் செய்யலாம். தீபம் ஏற்றி வழிபடலாம். பித்ருக்களுக்கு தர்ப்பணம் செய்வது நல்லது. தரிசனத்திற்கு பிறகே உணவு உட்கொள்ள வேண்டும். Longest total lunar eclipse of the century on july 27.


"சொகுசு ஹோட்டலை மருத்துவமனையாக்கி இலவச சிகிச்சை"... கொரோனா பாதிக்கப்பட்டவர்களுக்காக ரொனால்டோவின் மகத்தான உதவி! - TopTamilNews Home உலகம் "சொகுசு ஹோட்டலை மருத்துவமனையாக்கி இலவச சிகிச்சை"... கொரோனா பாதிக்கப்பட்டவர்களுக்காக ரொனால்டோவின் மகத்தான உதவி! “சொகுசு ஹோட்டலை மருத்துவமனையாக்கி இலவச சிகிச்சை”... கொரோனா பாதிக்கப்பட்டவர்களுக்காக ரொனால்டோவின் மகத்தான உதவி! 16/03/2020 4:01:01 AM சீனாவின் வூகான் மாகாணத்தில் பரவத் தொடங்கிய கொரோனா வைரஸ்,5ஆயிரத்துக்கும் மேற்பட்ட மக்களின் உயிரைப் பறித்துள்ளது. சீனாவின் வூகான் மாகாணத்தில் பரவத் தொடங்கிய கொரோனா வைரஸ்,5ஆயிரத்துக்கும் மேற்பட்ட மக்களின் உயிரைப் பறித்துள்ளது. மொத்தமாக 120 நாடுகளில் பரவியுள்ள இந்த வைரஸின் தாக்கம் தீவிரமடைந்துள்ளது. சீனாவை அடுத்து அதிகமாக பாதிக்கப்பட்ட நாடு இத்தாலி மற்றும் ஜெர்மனி உள்ளிட்ட ஐரோப்பிய நாடுகள் தான். இதன் காரணமாக உலக நாடுகளின் பொருளாதாரம் முடங்கியுள்ளது. அதுமட்டுமல்லாமல், கொரோனா பாதிப்படைபவர்களின் எண்ணிக்கை நாளுக்கு நாள் அதிகமாகி வருவதால் போதிய மருத்துவ வசதி இல்லாத சூழலும் ஏற்பட்டு வருகிறது. இந்நிலையில், பிரபல கால்பந்து வீரரான கிறிஸ்டியனோ ரொனால்டோ போர்ச்சுகல் நாட்டில் உள்ள தனது ஹோட்டலை கொரோனா பாதிப்படைந்தவர்கள் சிகிச்சை அளிக்கும் மருத்துவ மனையாக மாற்றவும், அதற்கான மருந்துகள், பணியாளர்களுக்குச் சம்பளம் என அனைத்து செலவையும் தானே ஏற்றுக் கொள்வதாகவும் தெரிவித்துள்ளார். உலகமே கொரோனவால் முடங்கியுள்ள நிலையில் ரொனால்டோ இவ்வாறு அறிவித்துள்ளது, அவரது ரசிகர்களிடையே பெரும் வரவேற்பைப் பெற்றுள்ளது. மேலும் அவருக்குப் பலரும் பாராட்டுக்கள் தெரிவித்து வருகின்றனர்.


ஐந்து கேமரா கொண்ட எல்.ஜி. ஸ்மார்ட்போன் டீசர் || LG V40 ThinQ with Penta cameras teased in official video ஐந்து கேமரா கொண்ட எல்.ஜி. ஸ்மார்ட்போன் டீசர் பதிவு: செப்டம்பர் 27, 2018 12:42 எல்.ஜி. நிறுவனத்தின் ஃபிளாக்ஷிப் வி40 தின்க் ஸ்மார்ட்போனின் டீசர் அதிகாரப்பூர்வமாக வெளியிடப்பட்டு இருக்கிறது. #LGV40ThinQ எல்.ஜி. நிறுவனத்தின் புதிய ஃபிளாக்ஷிப் ஸ்மார்ட்போன் டீசர் வீடியோ வெளியிடப்பட்டு இருக்கிறது. அக்டோபர் 3-ம் தேதி அறிமுகமாக இருக்கும் புதிய வி40 தின்க் ஸ்மார்ட்போனில் மொத்தம் ஐந்து கேமராக்கள் வழங்கப்படுகிறது. மூன்று பிரைமரி கேமராக்கள் மற்றும் இரண்டு டூயல் செல்ஃபி கேமராக்கள் வழங்கப்பட்டுள்ளது. ஸ்மார்ட்போன் சேன்டு-பிளாஸ்ட் தொழில்நுட்பம் மூலம் உருவாக்கப்பட்டு இருப்பதால், பயன்படுத்தும் போது மென்மையான உணர்வு ஏற்படும் என எல்.ஜி. தெரிவித்துள்ளது. மேலும் இந்த தொழில்நுட்பம் ஸ்மார்ட்போனில் கீறல்கள், கைரேகை அச்சு அல்லது அழுக்கு போன்றவற்றை தவிர்க்கும் தன்மை கொண்டுள்ளது. புதிய எல்.ஜி. ஃபிளாக்ஷிப் ஸ்மார்ட்போனின் பக்கவாட்டில் மெட்டல் ஃபிரேம், பின்புறம் கைரேகை சென்சார் உள்ளிட்டவை வழங்கப்பட்டுள்ளது. புதிய பிளாட்டினம் கிரே, கார்மைன் ரெட் மற்றும் மொரக்கன் புளு உள்ளிட்ட நிறங்களை கொண்டுள்ளது. எல்.ஜி. வி40 தின்க் ஸ்மார்ட்போனில் 6.4 இன்ச் ஸ்கிரீன், மெல்லிய பெசல்கள், ஒரே கையில் பயன்படுத்த ஏதுவாக உருவாக்கப்பட்டுள்ளது. இத்துடன்2~ 3எம்.எம். அளவில் இலுமினேஷன் சென்சார் மற்றும் லேசர் சென்சார் கேமராவின் முன் மற்றும் பின்புறம் வைக்கப்பட்டுள்ளது. எல்.ஜி. வி40 தின்க் ஸ்மார்ட்போனின் டீசர் வீடியோவை கீழே காணலாம்..,


டாக்டர்.மு.ராஜேந்திரன்


உலகம் முழுவதும் கொரோனாவால் உயிரிழந்தவர்களின் எண்ணிக்கை 74 ஆயிரத்தை கடந்தது..அதிகப்பட்சமாக இத்தாலியில் 16,523 பேர் உயிரிழப்பு 2020-04-07@ 06:34:51 டெல்லி: உலகம் முழுவதும் கொரோனாவால் உயிரிழந்தவர்களின் எண்ணிக்கை 74 ஆயிரத்தை கடந்தது. பல்வேறு நாடுகளை சேர்ந்த 74,647 பேர் கொரோனா வைரசால் உயிரிழந்தனர். உலகம் முழுவதும் கொரோனாவால் 1,345,751 பேர் பாதிக்கப்பட்டுள்ள நிலையில் 278,428 பேர் குணமடைந்தனர். மேலும் 47,517 பேர் கவலைக்கிடமான நிலையில் மருத்துவமனையில் சிகிச்சை பெற்று வருகின்றனர். சீனாவில் முதன் முதலாக கொரோனா வைரசின் அறிகுறி கடந்த ஆண்டு டிச.1-ம் தேதி கண்டறியப்பட்டு தற்போது 205 க்கும் மேற்பட்ட நாடுகளில் பரவி பாதிப்பை ஏற்படுத்தி வருகிறது. குறிப்பாக அமெரிக்கா, ஈரான், இத்தாலி, ஸ்பெயின் உள்ளிட்ட நாடுகள் கொரோனா தொற்றால் கடுமையாக பாதிக்கப்பட்டுள்ளன. இத்தாலியில் கொரோனாவால் உயிரிழந்தோர்களின் எண்ணிக்கை 16,523 ஆக அதிகரித்துள்ளது. இத்தாலியில் கொரோனாவால் பாதிக்கப்பட்டவர்களின் எண்ணிக்கை 132,547 ஆக உயர்ந்துள்ளது. ஸ்பெயினில் கொரோனாவால் உயிரிழந்தோர்களின் எண்ணிக்கை 13,341 ஆக அதிகரித்துள்ளது. ஸ்பெயினில் கொரோனாவால் பாதிக்கப்பட்டவர்களின் எண்ணிக்கை 136,675-ஆக அதிகரித்துள்ளது. அமெரிக்காவில் கொரோனாவால் உயிரிழந்தோர்களின் எண்ணிக்கை 10,871 ஆக உயர்ந்துள்ளது. கொரோனா வைரசால் பாதிக்கப்பட்டவர்களின் எண்ணிக்கை 367,004 ஆக அதிகரித்துள்ளது. ஒரே நாளில் 1,255 பேர் கொரோனாவால் உயிரிழந்துள்ளனர். பிரிட்டனில் கொரோனாவால் உயிரிழந்தோர்களின் எண்ணிக்கை 5,373 ஆக அதிகரித்துள்ளது. பிரிட்டனில் கொரோனாவால் பாதிக்கப்பட்டவர்களின் எண்ணிக்கை 51,608 ஆக உயர்ந்துள்ளது. இந்தியாவில் கொரோனாவால் பாதிக்கப்பட்டவர்களின் எண்ணிக்கை 4281 ஆக அதிகரித்துள்ளது. இந்தியாவில் கொரோனாவால் உயிரிழந்தோர்களின் எண்ணிக்கை 111 ஆக அதிகரித்துள்ளது. இந்தியாவில் 318 பேர் குணமடைந்தனர். பிரான்ஸில் கொரோனாவால் உயிரிழந்தோர்களின் எண்ணிக்கை 8,911 அதிகரித்துள்ளது. கொரோனாவால் ஈரானில் 3,739 பேர் உயிரிழந்துள்ளனர். மேலும் சீனாவில் 81,708 பேருக்கும், ஜெர்மனியில் 103,374 பேருக்கும், பிரான்சில் 98,010 பேருக்கு கொரோனா பாதித்திருப்பது உறுதி செய்யப்பட்டுள்ளது. இத்தாலியில் ஒரே நாளில் கொரோனாவுக்கு 636 பேர் உயிரிழந்துள்ளனர். பிரான்சில் ஒரே நாளில் கொரோனாவுக்கு 833 பேர் உயிரிழந்துள்ளனர். ஸ்பெயினில் ஒரே நாளில் கொரோனாவுக்கு 700 பேர் உயிரிழந்துள்ளனர். தமிழகத்தில் கொரோனாவால் உயிரிழந்தோர்களின் எண்ணிக்கை 6 ஆக அதிகரித்துள்ளது. தமிழகத்தில் கொரோனாவால் பாதிக்கப்பட்டவர்களின் எண்ணிக்கை 612- ஆக அதிகரித்துள்ளது. Tags:உலகம் கொரோனா உயிரிழப்பு இத்தாலி மேலும் செய்திகள் தனியார் மருத்துவமனையில் பணியாற்றியவர் நெல்லூரில் கொரோனாவுக்கு டாக்டர் பலி: சிகிச்சை அளிக்க முன்வராத அரசு மருத்துவர்கள் குப்பையை அகற்றிய அமைச்சர் 81 கோடி பயனாளிகளுக்கு வழங்கலாம் 9 மாதங்களுக்கு தேவையான உணவு தானியம் கையிருப்பு: ராம்விலாஸ் பஸ்வான் தகவல் இந்தியாவில் பலி எண்ணிக்கை 273 ஆக உயர்ந்தது: பாதிப்பு 8,356 காலரா பரவியபோது மாஸ்க், கையுறை அணியாமல் வங்கதேசத்தில் சிகிச்சை அளித்தேன்: நினைவு கூர்ந்தார் தஸ்லிமா நஸ்ரீன் அகமதாபாத்தில் அதிரடி: முகக்கவசம் அணியாவிட்டால் 5,000 அபராதம், 3 ஆண்டு சிறை - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


வவுனியா செட்டிகுளம் பிரதேச சபை சுதந்திரக் கட்சி வசம்..!! (படங்கள்) – Athirady News ; வவுனியா செட்டிகுளம் பிரதேச சபை சுதந்திரக் கட்சி வசம்..!! (படங்கள்) அதிபராக பதவி வகிக்க தகுதி இல்லாதவர் டிரம்ப் – பணி நீக்கம் செய்யப்பட்ட உளவுத்துறை இயக்குனர் பேட்டி..!! ஒடிசாவில் சரக்கு ரெயில் மோதி4யானைகள் பரிதாப பலி..!!


text: குறமகள் இளவெயினி குறமகள் இள எயினி சங்ககாலப் புலவர்களில் ஒருவர். புறநானூறு 157 எண் கொண்ட பாடல் ஒன்று மட்டும் இவர் பாடியதாகச் சங்கநூல் தொகுப்பில் இடம் பெற்றுள்ளது. இவரது பெயர் குறமகள் குறியெயினி என்னும் புலவரின் பெயர் அமைப்பைப் போன்றது. பொருளடக்கம் புறநானூறு 157 சொல்லும் செய்தி[தொகு] ஏறைக்கோன் என்னும் மன்னனின் பெருமையை மற்றொரு மன்னனிடம் கூறுவதாக இந்தப் பாடல் அமைந்துள்ளது. ஏறை[தொகு] ஏறு என்னும் பெயர் கொண்ட இந்த ஊர் இக்காலத்தில் 'காளையார் கோயில்' என்னும் பெயருடன் வழங்கப்படுகிறது. ஏறைக்கோன் படைத்தலைவன்[தொகு] ஏறைக்கோன் தன் படைவீரர்களைப் பழிக்கமாட்டான். தான் முன்னின்று போர்புரிந்து வெல்வான். ஏறைக்கோன் தூதன்[தொகு] பகை வேந்தர்களின் அவையில் அஞ்சாது நடக்கும் ஆண்மை நிறைந்தவன். ஏறைக்கோன் பண்புகள்[தொகு] தன்னைச் சார்ந்தவர்கள் தனக்குத் தப்பு செய்தால் அதனை ஏறைக்கோன் பொறுத்துக்கொள்வான். பிறர் தம்மை அறியாமல் செய்யும் தவறுகளுக்காகத் தான் நாணுவான். அவர்கள் செய்யும் தவற்றினுக்குத் தானும் ஒரு காரணம் என்று எண்ணும் மனப்பாங்கு உள்ளவன். குறவர் பெருமகன்[தொகு] மலைவாழ் குடிகளைக் குறவர் என வழங்குதல் சங்ககால வழக்கம். ஏறைக்கோனைக் குறவர் பெருமகன் என்று புலவர் குறிப்பிடுவதால் இவன் மலைசார் மக்களின் தலைவன் எனத் தெரிகிறது.


text: இழைய வளர்ப்பு இழைய வளர்ப்பு என்பது உயிரணு அல்லது இழையமானது உயிரினத்திலிருந்து தனிமைப்படுத்தப்பட்டு வளர்த்தெடுக்கப்படும் ஒரு முறையாகும். இவ்வாறான தொழில்நுட்பத்திற்கு ஒரு திரவ, அல்லது பகுதி-திண்ம அல்லது திண்ம வளர்ப்பூடகம் ஒன்று அவசியமாகின்றது. இந்த வளர்ப்பூடகமானது மரக்கறி, இறைச்சி வகைகளிலிருந்து தயாரிக்கப்படும் குழம்பு போன்ற பதார்த்தமாகவோ (broth), அல்லது கடற்பாசியிலிருந்து பெறப்படும் அகார் அல்லது ஏகார் போன்ற பதார்த்தமாகவோ இருக்கும். வளர்க்கப்பட வேண்டிய உயிரணு அல்லது இழையத்தின் வளர்ச்சிக்கு தேவையான பதார்த்தங்களை இந்த வளர்ப்பூடகம் வழங்கக் கூடியதாக இருக்க வேண்டும். இழையவளர்ப்பு, 'உயிரணு வளர்ப்பு' ஆகிய ஒரு சொற்களும் ஒன்றுக்கொன்று மாற்றீடாகப் பயன்படுத்தப்பட்டு வருகின்றன. பொதுவாக இழைய வளர்ப்பு என்பது ஒரு பல்கல உயிரினத்திலிருந்து பெறப்படும் இழையம் ஒன்றின் கலங்களை செயற்கைக் கல முறையில் பெருக்கம் செய்தல் ஆகும்.


source: CulturaX

text: எடப்பாடி அணி எம்.எல்.ஏ வைத்த பேனரை தினகரனுக்காக கழற்றி வந்த நிர்வாகிகள்...! - சரத்பிரபு வீட்டில் நடந்த சம்பவம் | Dhinakaran visits sarath prabhu's home வெளியிடப்பட்ட நேரம்: 06:00 (20/01/2018) கடைசி தொடர்பு:08:39 (20/01/2018) எடப்பாடி அணி எம்.எல்.ஏ வைத்த பேனரை தினகரனுக்காக கழற்றி வந்த நிர்வாகிகள்...! - சரத்பிரபு வீட்டில் நடந்த சம்பவம் டெல்லி மருத்துவக் கல்லூரியில் மர்ம மரணமடைந்த சரத்பிரபுவின் உடல், நேற்று இரவு அவரது சொந்த ஊரான திருப்பூருக்கு எடுத்துவரப்பட்டு, இன்று காலை நல்லடக்கம் செய்யப்பட்டது. இந்நிலையில், இன்று மதியம் மாணவர் சரத்பிரபுவின் இல்லத்துக்கு அஞ்சலி செலுத்த டி.டி.வி.தினகரன் வந்திருந்தார். தினகரன் வருவதற்கு முன்பு, அவருக்கான ஏற்பாடுகளை கவனிக்கிறோம் என்றுகூறி, துக்க வீட்டைப் பாடாய்ப்படுத்திவிட்டார்கள் தினகரன் ஆதரவாளர்கள். "சரத்பிரபுவின் உருவப் படத்துக்கு அண்ணன் மலர் தூவி மரியாதை செலுத்தப்போகிறார். எனவே, மாணவனின் போட்டோ ஒன்றை வீட்டில் தயாராக மாட்டிவையுங்கள் என்று சரத்பிரபுவின் உறவினர்களிடம் தினகரன் தரப்பு தெரிவித்திருக்கிறது. ஆனால், எங்கள் சமூகத்தில் 16-ம் நாள் காரியத்தின்போதுதான் இறந்தவரின் போட்டோவை வைத்து பூஜை செய்வோம். எனவே, இப்போது போட்டோ எல்லாம் வைக்க முடியாது என்று உறவினர்கள் தரப்பில் மறுத்திருக்கிறார்கள். பின்னர் யோசனையில் ஆழ்ந்த தினகரன் அணி நிர்வாகிகள், அங்கு மாணவனின் வீட்டுக்கு வெளியே கம்பி வேலியில், திருப்பூர் எம்.எல்.ஏ குணசேகரன் சார்பில் கட்டப்பட்டிருந்த கண்ணீர் அஞ்சலி பேனரை கழற்றிக் கொண்டுவந்து, அதில் எம்.எல்.ஏ-வின் பெயரை மட்டும் மறைத்துவிட்டு, அந்த பேனருக்கு மலர் மாலைகளைக் கட்டி, மறைந்த சரத்பிரபுவின் வீட்டு வாசலில் அலங்காரம்செய்து வைத்தனர். தினகரனும் வந்து சரத்பிரபுவின் குடும்பத்தாரிடம் இரங்கல் தெரிவித்துவிட்டு, அந்த பிளக்ஸ் பேனருக்கு மலர் தூவி அஞ்சலி செலுத்திவிட்டுப் புறப்பட்டார்.


text: சிவகார்த்திகேயனை வைத்து கோடம்பாக்கம் ஆடும் கோடி கணக்குகள்! அதிர்ச்சித் தகவல்கள் - Cinemapettai என்னைய வேலை செய்ய விடுங்க' என சிவகார்த்திகேயன் கலங்கியதில் இருந்தே கொஞ்சம் சலசலத்து தான் கிடக்கிறது கோடம்பாக்கம் ஏரியா.சிம்பு, விஷால் என பலரும் சிவாவுக்கு ஆதரவாக களம் இறங்கி வரிந்துகட்ட, தற்போது விவகாரம் வேறு வடிவம் பெறத் தொடங்கியுள்ளது. 'ரெமோ' வெற்றி விழாவில் தன்னை வேலை செய்ய விடாமல் சிலர் நெருக்கடி கொடுப்பதாகவும் நான் யாரை சொல்கிறேன் என அவர்களுக்குத் தெரியும் என மேடையில் பொங்கினார் சிவகார்த்திகேயன். இதைத் தொடர்ந்து, நடிகர் சங்கத்தில் சிவகார்த்திகேயன் கொடுத்த புகாரில் ஸ்டுடியோ க்ரீன் ஞானவேல் ராஜா தவிர எஸ்கேப் ஆர்ட்டிஸ்ட் மதன், வேந்தர் மூவிஸ் மதன் ஆகிய இருவரும் முன்பணம் எதுவும் கொடுக்கவில்லை. எனவே அவர்களுக்கு படங்கள் எதுவும் நடித்து கொடுக்க முடியாது என்று இந்த பிரச்னையை சட்ட ரீதியாக சந்திக்கத் தயார் என்று குறிப்பிட்டுள்ளார். மற்றொரு பக்கம் சிவாவின் வளர்ச்சியும் சில பிரச்னைகளை அவருக்கு கொண்டு வந்து உள்ளது.முன்னணி நடிகர் ஒருவர் தயாரிப்பாளர் சங்கத்தில் உள்ள ஒருவரை வைத்துக் கொண்டு, ரெமோ படத்தை வாங்கக் கூடாது என்று திரையரங்கு உரிமையாளர்களை மிரட்டியதாகவும் மீறினால் தீபாவளிப் படங்கள் கிடைக்காது என்று கூறியதாகவும் சொல்லப்படுகிறது. இன்றைய நிலையில் அஜித், விஜய் ஆகிய ஹீரோக்களுக்கு அடுத்து அதிகம் வசூலிப்பது சிவாவின் படங்கள் தான். முதல் வாரத்தில் அஜித், விஜய் படங்கள் 40 கோடிகள் வரை வசூலிப்பதாகக் கூறும் விநியோகஸ்தர் உலகம், 'ரெமோ' படம் கடந்த வாரத்தில் மட்டும் 25 கோடியை வசூல் செய்துள்ளது என்றும் அதிர வைக்கிறது. இது திரையுலகினர் பலருக்கும் சிவகார்த்திகேயன் மீது பொறாமையை ஏற்படுத்தியுள்ளதாகவும் கிசுகிசு உலவுகிறது. முதலில் பேசிய எஸ்கேப் ஆர்ட்டிஸ்ட் மதன், "நானும் சிவாவும் எவ்வளவு நெருக்கமாக இருந்தோம் என்பது ஊருக்கே தெரியும். எஸ்கேப் ,ஆர்ட்டிஸ்ட் கம்பெனியின் ஆர்ட்டிஸ்ட் என்பது நான் தான் என பல மேடைகளில் சிவா கூறியுள்ளார்.அவரோட ஆரம்ப கால வளர்ச்சியில் என்னோட பங்கு எந்த அளவுக்கு இருக்கு என்பது அவருக்கு தெரியும். புது நடிகர்களுக்கு யாருமே கொடுக்காத விளம்பரத்தை வருத்தப்படாத வாலிபர் சங்கம் படத்துல சிவாவுக்குக் கொடுத்தேன். அன்னைக்கு 'டைட்டில் லான்ச் பங்ஷன்' வைக்கும்போது புது பையனை வைச்சு ஏன் இவ்வளவு பெரிய ரிஸ்க் எடுக்கிறீங்கன்னு எல்லாரும் என்ன திட்டுனாங்க. அதபத்தி எல்லாம் நான் கவலைபடல. அவருக்கு நான் அட்வான்ஸ் கொடுத்தது உண்மை. அது சிவாவோட மனசாட்சிக்குத் தெரியும். நான் பணம் பத்தி பேச ஆரம்பிச்ச காலத்துல இருந்தே என் போனை அவர் எடுக்குறது இல்லை.நான் அவரிடம் பேசியே பல மாதங்கள் ஆகுது. அப்படி இருக்கும்போது எப்படி மிரட்ட முடியும். அவர் படங்களிலே ரொம்ப ஸ்மூத்தா ரிலீஸ் ஆனது 'ரெமோ' தான். அப்புறம் ஏன் மேடையில அழுது எங்களை வில்லன் மாதிரி சித்தரிக்கணும்? அடுத்ததாக வேந்தர் மூவிஸ் மதன் தரப்பை அறிய அவர் மனைவியிடம் பேசினோம். அவர் என்னிடம் பேசுவதைவிட எங்கள் வழக்கறிஞரிடம் பேசுங்கள் என்றார்.வேந்தர் மூவிஸ் மதன் சார்பாக பேசிய அவரின் வழக்கறிஞர் இன்பேண்ட் தினேஷ், "வேந்தர் மூவிஸ் மதன் காணாமல் போய் 6 மாதங்கள் ஆகிறது. அவரை கண்டுபிடிக்க காவல்துறையும் தனிப்படை அமைத்து தேடிவருகிறது. நீதி மன்றத்தில் ஆட்கொணர்வு மனுவும் தாக்கல் செய்யப்பட்டுள்ளது. மதன் உயிருடன் இருக்கிறாரா இல்லையா என்பது கூட தெரியாமல் தவித்து வருகிறோம். இந்த நேரத்தில் மதன் கால்ஷீட் கேட்டு எனக்கு நெருக்கடி கொடுக்கிறார் என சிவா கூறியிருப்பது அதிர்ச்சியாக உள்ளது. அந்த மாதிரி மதன், அவரை மிரட்டிய ஆதாரத்தை சிவகார்த்திகேயன் கொடுத்தால் இந்த வழக்குக்கு ரொம்ப உதவியாக இருக்கும். ஆளே இருக்கிறாரா இல்லையா எனத் தெரியாத ஒருத்தர் எப்படி மிரட்ட முடியும்.? மதன் சம்பந்தப்பட்ட எல்லா விஷயங்களும் இப்போது, அம்மா கிரியேஷன் சிவா தான் கவனித்து வருகிறார். இதுகுறித்து எதுவும் மதனின் குடும்பத்துக்குத் தெரிவிக்காமல் தான் நடந்து வருகிறது. 'மொட்ட சிவா கெட்ட சிவா' பட வேலைகளை கூட சிவா தான் கவனித்து வருகிறார். மதன் யாருக்கு எல்லாம் அட்வான்ஸ் கொடுத்துள்ளார் என்கிற விபரமும் அவருக்கு மட்டும்தான் தெரியும்.இப்போது அம்மா கிரியேஷன் சிவா யாருக்கு ஆதரவாகச் செயல்படுகிறார் என்பதும் தெரியும். சிவாவை மதன் சார்பாக, யார் மிரட்டினார் என்கிற உண்மையை அவர் சொல்லியே ஆகவேண்டும்.இல்லை என்றால் மதன் குறித்து கூறியதற்கான ஆதாரங்களை வெளியிட வேண்டும்" என சொல்லி முடித்தார் பல வருடங்களுக்குப் பிறகு, ரெமோவின் விநியோகஸ்த உரிமை பெற்ற திருப்பூர் சுப்பிரமணியம் இதுகுறித்து கூறும்போது,"இந்த பிரச்னைகள் எல்லாமே சில நாட்களில் சுமூகமாக முடிந்து போகும் என்றே எனக்கு தோன்றுகிறது. சிவகார்த்திக்கேயனை பொறுத்தவரை, திரைத்துறையில் அவருக்கு அனுபவம் மிகவும் குறைவு. மூத்த நடிகர்களைப் பார்த்து அவர் கற்றுக் கொள்ள வேண்டும் .எம் ஜி ஆர், சிவாஜி, ரஜினி போன்ற முன்னணி நடிகர்கள் எல்லாருமே தன்னை அறிமுகப்படுத்திய இயக்குநருக்கு நன்றிக்கடனாக படங்களை நடித்துக் கொடுத்துள்ளனர். இன்று ரஜினிகாந்த சூப்பர் ஸ்டாராக உயர்ந்து உள்ளது நடிப்பால் மட்டும் அல்ல. நல்ல உள்ளத்தாலும் நன்றி மறவாத எண்ணத்தாலும் தான். ரஜினி மாதிரி நடித்தால் மட்டும் போதாது எண்ணத்திலும் ரஜினியாக இருக்க வேண்டும்" என்றார் பக்குவமாக. சிவகார்த்திகேயன் மீது அளிக்கப்பட்டுள்ள புகார் குறித்து என்ன நடவடிக்கை எடுக்கப்படும் என்று தயாரிப்பாளர் சங்க துணைத் தலைவர் தேனப்பனிடம் பேசினோம்." வளரும் நடிகர்களுக்கு உள்ள பிரச்னைதான் தற்போது சிவாவுக்கு. இந்த பிரச்னை குறித்து அனைத்து தரப்பினரும் அழைத்து நேரில் பேசித்தான் முடிவு எடுக்க முடியும். கடந்த வாரமே நேரில் வருவதாகக் கூறினார். ஆனால் வேலை இருப்பதால் வரமுடியவில்லை. ரெமோ ரிலீஸ்க்கு பிறகு பேச்சுவார்த்தையை வைத்துக் கொள்ளலாம் என கூறியுள்ளனர். 24-ம் தேதி அனைத்து தரப்பினரையும் நேரில் வரச் சொல்லி உள்ளோம். அன்று இந்த பிரச்னைக்கு முடிவு கிடைத்து விடும்" என்றார்.


ஒரு கதைக்கு எங்கள் வீராதி வீரர்கள். சூராதி சூரர்கள் பத்து வருடங்களின் பின் அரசியல் தீர்வு வாங்கி வருமபோது.


text: கங்கை () (கங்கா) என்ற தலைப்பில் உள்ள கட்டுரைகள்: கங்கை ஆறு கங்கா தேவி மேலைக் கங்கர் கீழைக் கங்கர் திரைப்படம் கங்கை (2012 திரைப்படம்) (பாடிகார்டு என பெயர் மாற்றம் பெற்ற தெலுங்குத் திரைப்படம்) நபர் கங்கை அமரன்


Maniblog: உச்சநீதிமன்றம் எழுப்பிய கேள்விக்கு விடை. உச்சநீதிமன்றம் எழுப்பிய கேள்விக்கு விடை. கலைஞர் காட்சி ஊடகத்திற்கு சென்ற 200 கோடி ரூபாயும் எங்கே போயிற்று என்றும், அதுதான் லஞ்சப்பணம் என்று குற்றம் சாட்டும் சீ.பி.ஐ. அந்த பணத்தை கைப்பற்றியுள்ளதா என்றும் உச்சநீதிமன்றம் எளிதாக கேள்வி கேட்டு விடலாம். அதற்கான உண்மை பதிலை அவர்கள், எப்படியாவது சீ.பி.ஐ. யை நெருக்கி, அதுவும் ராஜாத்தி குடும்பத்தினரை நெருக்கி பெற்றுவிடலாம். கனிமொழிக்கு பிணை கிடைக்க வேண்டும் என்றால், அவருக்கு அந்த பணத்தில் சம்பந்தம் இல்லை என்ற உணமையையும் யாராவது வெளியே சொல்லிவிடலாம். அந்த உணமையைத்தான் அந்த " பாட்டியாலா நீதிமன்றத்தில்" ராஜாத்தி அம்மையார் புலம்பி, புலம்பி சொல்கிறார்களே. ஆனால் அது யாருக்கு போனது என்பதுதானே கேள்வி. கனிமொழியும் தனது நண்பர்களிடம், அந்த பணத்தில் ஒரு பைசா கூட தான் கைநீட்டி வாங்கவில்லை என்ற உண்மையை சொல்லிவந்தார். ஆனால் யாருக்கு போனது என்று சொல்லவில்லையே? தனதையையும், குடும்பத்தையும், கழகத்தையும் காப்பாற்றுவதற்காக கனிமொழி அந்த உண்மையை சொல்லவில்லை. அப்படியானால் எப்படி கனிமொழி மீது மட்டும் பழி விழுந்தது? அவருக்கு சம்பந்தம் இல்லாத பணத்தை, கலைஞர் காட்சி ஊடகத்தில் தனக்கு சம்பந்தம் இல்லாதபோதே , உணமிக்கு மாறாக யார் பொட்டுக் கொடுத்து? சீ.பி.ஐ. சொல்கிறது, " அமிர்தம்தான் கனிமொழி கலைஞர் காட்சி ஊடகத்தில் முக்கியமாக இயக்கியவர் என்று கூறினார் " . அப்படியானால் உண்மையில் கலைஞர் காட்சி ஊடகத்தை முழுமையாக இயக்கிய முக்கியத்தர்களில் ஒருவர் " அமிர்தம்" என்பது பொய்யா? அப்படியானால் " அந்த 200 கோடியில், அமிரதத்திற்கு ஐம்பது கோடியும், அவர் மகன் குனாநிதிக்கு ஐம்பது கோடியும், ஸ்டாலின் மகன் உதயநிதிக்கு ஐம்பது கோடியும், அழகிரி மகன் தயாநிதி அழகிரிக்கு ஐம்பது கோடியும், ஆக மொத்தம் இரநூறு கோடியும் கை மாறியது" என்று சீ.பி.ஐ. கண்டுபிடித்ததாக சொல்வது உண்மையா இல்லையா? அப்படி கண்டுபிடித்தால் அதற்காக " மன்னர் குடும்பதிற்குள் உள்ள " பெண்கள் குடும்பத்தை, ஆண்கள் குடும்பம் பழி வாங்கியதை, பெண்கள் குடும்பம் போட்டுக் கொடுத்துவிட்டது" எனபதா? Posted by Maniblog at 5:40 AM திமுக உயர்மட்ட கூட்டத்தில் நடந்த " போட்டி காய் நகர...


சீனப் பொருளாதாரத்தின் வளர்ச்சியுடன், சீனா உலக அரங்கில் மேலும் முக்கிய பங்காற்றியுள்ளது. சீனப் பண்பாடு மேலதிக சுய நம்பிக்கையுடன் உலகில் தோன்றியுள்ளது. சியாங் சு மாநிலத்தின் வூ சியாங் திங் செங் பட்டுத் துணி கூட்டு நிறுவனம், ஏபெக் அமைப்பின் தலைவர்களது அதிகாரப்பூர்வமற்ற கூட்டத்தில், புதிய சீன பாணியுடைய ஆடைகளை தயாரிப்பதற்கு துணியை வழங்கும் நிறுவனமாகும். ஏபெக் கூட்டத்துக்கு பின், உலகின் பல்வேறு இடங்களிலிருந்து வந்த முன்பதிவு படிவங்கள் அதிகரித்துள்ளன. இது பற்றி இக்கூட்டு நிறுவனத்தின் தலைமை இயக்குநர் வூ சியன் குவா மிகவும் அமைதியாக தெரிவிக்கின்றார். "பட்டுத் துணியின் மன்னர்" என அழைக்கப்படும் சுங் பட்டுத் துணி புத்துயிர் பெறும் என்று அவர் நம்பிக்கை தெரிவித்தார். தயாரிப்பு செய்முறை உள்ளிட்ட பிரச்சினைகளின் காரணமாக, கடந்த நூற்றாண்டின் 60ஆம் ஆண்டுகள் முதல், சுங் பட்டுத்துணி தயாரிப்பு மிகத் தாழ்ந்த நிலைக்கு தள்ளப்பட்டிருந்தது. திங் செங் பட்டுத்துணி கூட்டு நிறுவனம், இத்தாலி, பிரான்ஸ் ஆகிய நாடுகளிலிருந்து நெசவு கருவிகளை இறக்குமதி செய்தது. ஆய்வு மூலம், சீனாவில் பட்டு நெசவுத் தொழிலில் இருந்த பல வெற்றிடங்கள் நிரம்பியுள்ளன. 2011ஆம் ஆண்டு திங் செங் பட்டுத் துணி கூட்டு நிறுவனம், தன் தொழில் சின்னத்தை உருவாக்கியது. இச்சாதனை பற்றி வூ சியன் குவா மனநிறைவு அடையவில்லை. புத்தாக்கத்தை வலுப்படுத்தி, பட 99e ்டுப்பாதை பொருளாதார மண்டலம் மற்றும் 21வது நூற்றாண்டு கடல் வழி பட்டுப்பாதை என்ற நெடுநோக்கு திட்டம் தரும் வாய்ப்பைக் கொண்டு, சுங் பட்டுத் துணி சர்வதேச சந்தையில் நுழையும் காலடியை விரைவுபடுத்த வேண்டும் என்று அவர் விருப்பம் தெரிவித்தார்.


text: கபாலி படத்தில் ரஜினிக்கான படப்பிடிப்பு காட்சிகள் முழுமையாக முடிந்துவிட்ட நிலையில், படப்பிடிப்பின் இறுதிக்கட்டத்தை எட்டியுள்ளது. இந்நிலையில் கபாலி படத்தை எந்தெந்த மொழிகளில் டப் செய்யலாம் என்று படக்குழு திட்டமிட்டுவருகிறதாம். இப்படத்திற்கான படப்பிடிப்பு மலேசியா, கோவா மற்றும் சென்னை பகுதிகளில் நடந்தது. மலேசியாவில் ரஜினியின் படப்பிடிப்பு காட்சி நேரங்களில் மலேசியா மக்களின் ஆதரவும், ரசிகர்கள் கபாலி படத்தைக் கொண்டாடியதையும் மனதில் கொண்டு இப்படத்தை மலாய் மொழியில் டப் செய்யத் திட்டமிட்டுவருவதாகச் சொல்லப்படுகிறது. அவ்வாறு மலாய் மொழியில் டப் செய்யப்பட்டால், தமிழிலிருந்து மலாய் மொழிக்கு டப் செய்யப்படும் முதல் படம் கபாலி தான். ரஞ்சித் இயக்கிவரும் இப்படத்தில் ரஜினிக்கு ஜோடியாக ராதிகா ஆப்தே நடிக்கிறார். தன்ஷிகா, கலையரசன், தினேஷ் உள்ளிட்டோரும் நடித்துவருகின்றனர். மே மாதம் கபாலி படம் வெளியாகும் என்பது குறிப்பிடத்தக்கது.


text: சகல தளங்களிலும் முத்திரை பதித்த தன்னம்பிக்கை கலைஞன்! | Alaikal இந்தியத் திரையுலகில் மிகச் சில நடிகர்கள் மட்டுமே, படங்களின் வசூலை வைத்து அல்லாமல் நடிப்பின் மூலம் உலக அளவில் புகழ் பெற்றவர்கள். அந்தப் பட்டியலில் உள்ள நடிகர்களை விரல் விட்டு எண்ணிவிடலாம். அதில் கண்டிப்பாக இடம்பெறும் பெயர் இர்ஃபான் கான். ஜனவரி 7, 1967-ம் ஆண்டு ராஜஸ்தானின் டோங் மாவட்டத்தில், நடுத்தர வர்க்க குடும்பத்தில் பிறந்தவர் இர்ஃபான் கான். இர்ஃபானுக்கு 18 வயதானபோது அவரது தந்தை காலமானார். நடிகராக ஆசையிருந்தும் தன்னம்பிக்கை குறைவாக இருந்த இர்ஃபானுக்கு, மிதுன் சக்ரவர்த்தி நடித்த 'ம்ரிகயா' படம் தான் நடிக்க நம்பிக்கை தந்திருக்கிறது. அப்படி ஒரு நிறம் கொண்ட நடிகர் நடிக்க முடியுமென்றால் தானும் முடியும் என்று உணர்ந்திருக்கிறார். இதைப் பற்றி இர்ஃபானே ஒரு நிகழ்ச்சியில் பேசியிருக்கிறார். ராஜஸ்தான் பல்கலைக்கழகத்தில் நாடகக் கலையில் பட்டம் பெற்ற இர்ஃபான் 1984-ம் ஆண்டு டெல்லியின் தேசிய நாடகப் பள்ளியில் சேர்ந்தார். அங்கு இர்ஃபானுடன் படித்த சுதாபா சிக்தர்தான் அவரது எதிர்கால மனைவி. 1988-ம் ஆண்டு, மீரா நாயரின் 'சலாம் பாம்பே' திரைப்படத்தில் ஒரே ஒரு காட்சியில் நடித்ததுதான் இர்ஃபானின் முதல் பாலிவுட் அறிமுகம். பின்னாட்களில் மீரா நாயரின் 'தி நேம்ஸேக்', 'மைக்ரேஷன்', 'நியூயார்க்', 'ஐ லவ் யூ' உள்ளிட்ட படங்களிலும் இர்ஃபான் நடித்தார். திரைப்படங்களில் முழு வீச்சில் இறங்குவதற்கு முன்பு 80களின் இறுதியில் தொலைக்காட்சித் தொடர்களில் நடிக்க இர்ஃபானுக்கு வாய்ப்புகள் வர ஆரம்பித்தன. 'பாரதஜ் ஏக் கோஜ்', 'ஜஸீர்', 'பிதா', 'சாணக்யா', 'சந்திரகாந்த்', 'பனேகி அப்னி பாத்' உள்ளிட்ட தொடர்களில் அவர் நடித்தார். திரைப்படங்களைப் பொறுத்தவரை பாஸு சாட்டர்ஜீயின் 'கம்லா கா மௌத்' (1989), கோவிந்த் நிஹ்லானியின் 'த்ரிஷ்டி' (1990) உள்ளிட்ட படங்களில் முக்கியக் கதாபாத்திரங்களில் நடித்தார். 2003-ம் ஆண்டு முதலில் தனது பெயரில் இருந்த கானை நீக்கி, இர்ஃபான் என்ற பெயரில் கூடுதலாக ஒரு 'R' எழுத்தை சேர்த்துக்கொண்டார். இது அதிர்ஷ்டத்துக்காக என்று அப்போது சொல்லப்பட்டது. 2000களில்தான் இர்ஃபானுக்கான வாய்ப்புகள் அதிகரிக்க ஆரம்பித்தன. 2001-ம் ஆண்டு வெளியான 'தி வாரியர்' திரைப்படம் இர்ஃபானுக்கு பல்வேறு தரப்பிலிருந்தும் பாராட்டுகளைப் பெற்றுத் தந்தது. இயக்குநர் திக்மான்ஷு தூலியாவுடனான இர்ஃபானின் படங்கள் தனிச்சிறப்பு கொண்டவை. தூலியாவின் முதல் படமான 'ஹாஸில்'-ல் நடித்த இர்ஃபான் கானுக்கு சிறந்த வில்லன் நடிகருக்கான ஃபிலிம்ஃபேர் விருது கிடைத்தது. 'ஹாஸில்' படத்தில் இர்ஃபானின் நடிப்புதான் விஷால் பரத்வாஜின் 'மக்பூல்' வாய்ப்பைப் பெற்றுத் தந்தது. 2007-ல் இர்ஃபானின் முதல் ஹாலிவுட் வாய்ப்பான 'டார்ஜலிங் அன்லிமிடட்' வந்தது. வெஸ் ஆண்டர்சன் இயக்கிய இந்தப் படத்தில் ஒரு சிறிய கதாபாத்திரத்தில் இர்ஃபான் நடித்திருந்தார். அதேவருடம் வெளியான ஏஞ்சலினா ஜோலி நடித்த 'மைட்டி ஹார்ட்' படத்தில், இர்ஃபானுக்கு முக்கியக் கதாபத்திரம் கொடுக்கப்பட்டிருந்தது. 2012-ம் ஆண்டு தூலியாவின் இயக்கத்தில் இர்ஃபான் கான் நாயகனாக நடித்த 'பான் சிங் தோமர்' வெளியானது. இந்திய ராணுவ வீரனாக இருந்த ஒரு தடகள வீரர் எப்படி அரசாங்கத்தை எதிர்க்கும் போராளியாக மாறினார் என்கிற உண்மைக் கதை இது. விமர்சன ரீதியாகவும் வசூல் ரீதியாகவும் வெற்றி பெற்றதோடு, சிறந்த நடிகர் என்ற தேசிய விருதையும் இர்ஃபான் கானுக்குப் பெற்றுத் தந்தது. மும்பை மேரி ஜான்', 'பில்லு', 'தி லன்ச் பாக்ஸ்', 'தல்வார்', 'ஹைதர்', 'டி டே', 'பிகு', 'மதாரி' என பாலிவுட்டில் ஒரு பக்கம், அதே நேரத்தில் 'ஸ்லம்டாக் மில்லினர்', 'தி அமேசிங் ஸ்பைடர்மேன்', 'லைஃப் ஆஃப் பை', 'ஜுராசிக் வேர்ல்ட்', 'இன்ஃபெர்னோ' என பெரிய பட்ஜெட் ஹாலிவுட் படங்கள் இன்னொரு பக்கம் என இரண்டு இடங்களிலும் புகழ்பெற்றார் இர்ஃபான். 'தி லன்ச்பாக்ஸ்' திரைப்படம் இர்ஃபானுக்கு சிறந்த நடிகர் என பல்வேறு திரைப்பட விழாக்களில் விருது பெற்றுத் தந்தது. இதோடு 2010-ம் ஆண்டு ஹெச்பிஓ தொலைக்காட்சியின் 'ட்ரீட்மென்ட்' என்ற தொடரிலும் இர்ஃபான் நடித்தார். 2011-ம் ஆண்டு இர்ஃபான் கானுக்கு இந்திய அரசாங்கம் பத்மஸ்ரீ விருது கொடுத்து கௌரவித்தது. "இன்னும் கூடுதலாக ஏதாவது செய்வோமே என்றுதான் இர்ஃபான் என்றும் சொல்வார்" என இர்ஃபானின் வாழ்க்கைக் கதையை எழுதியிருக்கும் ஷைலஜா கேஜ்ரிவால் கூறியுள்ளார். மேலும், தனக்கு இயக்கம் வராது, ஒரே நேரத்தில் பல வேலைகள் செய்யும் திறமை இல்லை, நான் நடிகன் மட்டுமே என்று கூறியிருக்கிறார் இர்ஃபான். 2018-ல் இர்ஃபானுக்கு புற்றுநோய் கண்டறியப்பட்டபோது கூட அதை அவர் பக்குவமாகவே அணுகினார். "இதுபோன்ற திடீர் சூழல் தான், ஊகிக்க முடியாத நீரோட்டங்கள் நிறைந்த மிகப்பெரிய கடலில் மிதக்கும் தக்கை நாம் என்பதை உணரவைத்தது. அதைக் கட்டுப்படுத்த நாம் தீவிரமாக முயல்கிறோம்" என்று அப்போது ஒரு பேட்டியில் குறிப்பிட்டிருந்தார். நாடகங்கள், பாலிவுட், ஹாலிவுட், வெப் சீரிஸ் என அனைத்திலுமே முத்திரை பதித்த இர்ஃபான் கான் காலமானது பலரையும் அதிர்ச்சியில் ஆழ்த்தியுள்ளது. இவரது வாழ்க்கைப் பயணத்தைப் பார்த்தாலே எவ்வளவு கஷ்டங்கள், போராட்டங்கள் கடந்து தனக்கான நிலையான இடத்தைப் பிடித்தார் என்பதைப் புரிந்து கொள்ளலாம்.


text: வனக்காவலர்களை துப்பாக்கியால் சுட்ட கடத்தல்காரர்கள் | moopanar Welcomes The Decision Of The Gujarat Government To Withdraw Its Order - Tamil Oneindia 8 min ago கர்நாடக சட்டசபையில் கடும் கூச்சல், குழப்பம்... திங்கள் கிழமை வரை ஒத்திவைப்பு 47 min ago கர்நாடகாவில் கனமழை தொடர்கிறது... காவிரியில் இருந்து தமிழகத்திற்கு நீர் திறப்பு அதிகரிப்பு ஆர்.எஸ்.எஸ்.: குஜராத் அரசுக்கு ப்பனார், வாழப்பாடி பாராட்டு ஆர்.எஸ்.எஸ். இயக்கத்தில் சேர அரசு ஊழியர்களுக்கு அனுமதி அளிப்பதற்கான உத்தரவை குஜராத் மாநல அரசு வாபஸ் பெற்றுக் கொண்டதற்கு தமிழ் மாநல காங்கிரஸ் தலைவர் ப்பனார் பாராட்டு தெவித்துள்ளார். சீன கம்யூனிஸ்ட் கட்சிக் குழுவினருடன் சென்னை சத்யர்த்த பவனில் பேசியபிறகு செய்தியாளர்களிடம் ப்பனார் பேசுகையில், குஜராத் அரசின் டிவு தாமதமாக இருந்தாலும், நில்ல டிவு. வரவேற்புக்குயது. பிகால் எம்.எல்.ஏக்கள் விலை பேசப்பட்டு வருகின்றனர். அங்கு ஜனநிாயக விரோதமான செயல்கள் அதிகத்துள்ளன என்றார். வாழப்பாடி வரவேற்பு: தமிழக ராஜீவ் காங்கிரஸ் தலைவர் வாழப்பாடி ராமர்த்தி வெளியிட்ட அறிக்கையில், குஜராத் அரசின் டிவு வரவேற்கத்தக்கது. காங்கிரஸ் மற்றும் பிற எதிர்க்கட்சிகளைப் போலவே, தேசிய ஜனநிாயக் கூட்டணியில் இடம்பெற்றிருந்த கட்சிகளும் குஜராத் அரசின் உத்தரவை எதிர்த்து வந்தன. இந்தப் பிரச்சினையில் சுக தீர்வு காண்பதற்காக யற்சி எடுத்துக் கொண்ட பா.ஜ.க. தலைவர்கள் பாராட்டப்பட வேண்டியவர்கள். தமிழக அரசு ஊழியர்கள் ஆர்.எஸ்.எஸ். இயக்கத்தில் சேர அனுமதிக்க மாட்டார்கள் என்று ஏற்கனவே தமிழக தல்வர் கருணாநதி கூறியுள்ளது இங்கு நனைவு கூறத்தக்கதாகும் என்றார் அவர்.


Because she was forced to marry the daughter A girlfriend committed suicide by hanging herself Complain against Avadi policeman || மகளை திருமணம் செய்து கொடுக்க வற்புறுத்தியதால் கள்ளக்காதலி தூக்குப்போட்டு தற்கொலை ஆவடி போலீஸ்காரர் மீது புகார் மகளை திருமணம் செய்து கொடுக்க வற்புறுத்தியதால் கள்ளக்காதலி தூக்குப்போட்டு தற்கொலை ஆவடி போலீஸ்காரர் மீது புகார் + "||" + Because she was forced to marry the daughter A girlfriend committed suicide by hanging herself Complain against Avadi policeman மகளை திருமணம் செய்து கொடுக்க வற்புறுத்தியதால் கள்ளக்காதலி தூக்குப்போட்டு தற்கொலை ஆவடி போலீஸ்காரர் மீது புகார் மகளை திருமணம் செய்து கொடுக்க வற்புறுத்தியதால் கள்ளக்காதலி தூக்குப்போட்டு தற்கொலை செய்துகொண்டார். இதுதொடர்பாக ஆவடி போலீஸ்காரர் மீது போலீசில் புகார் செய்யப்பட்டது. பதிவு: அக்டோபர் 12, 2018 04:49 AM வேலூர் மாவட்டம், வாலாஜாவை அடுத்த மேல்புதுப்பேட்டை காளியம்மன் கோவில் தெருவை சேர்ந்தவர் ரமேஷ்குமார். இவரது மனைவி கல்பனா (வயது 34). இவர்களுக்கு ஒரு மகள் உள்ளார். கணவன் - மனைவி இடையே தகராறு ஏற்பட்டுள்ளது. இதனால் கணவர் ரமேஷ்குமாரை பிரிந்து மகளுடன் கல்பனா தனியாக வசித்து வந்தார். இந்த நிலையில் கல்பனாவிற்கு காவேரிப்பாக்கத்தை அடுத்த பெரிய கிராமத்தை சேர்ந்த பரதேசி என்பவரது மகன் குமரேசனுடன் (28) பழக்கம் ஏற்பட்டு நாளடைவில் கள்ளக்காதலாக மாறியது. குமரேசன் சென்னை ஆவடியில் உள்ள தமிழ்நாடு சிறப்பு காவல்படையில் கடந்த2ஆண்டுகளாக வேலை செய்து வருகிறார். நாளடைவில் கல்பனாவின் மகள் மீது விருப்பப்பட்ட குமரேசன், கல்பனாவிடம் உனது மகளை எனக்கு திருமணம் செய்து வை என கூறி வற்புறுத்தி வந்ததாக கூறப்படுகிறது. தொடர்ந்து கடந்த 10-ந் தேதி செல்போன் மூலம் தொடர்பு கொண்டு குமரேசன் மீண்டும் கல்பனாவிடம் மகளை தனக்கு திருமணம் செய்து வைக்குமாறு கேட்டதாக தெரிகிறது. இதனால் வாழ்க்கையில் விரக்தி அடைந்த கல்பனா தூக்குப்போட்டு தற்கொலைக்கு முயன்றார். அவரை அக்கம் பக்கத்தினர் மீட்டு சிகிச்சைக்காக வாலாஜா அரசு மருத்துவமனைக்கு கொண்டு சென்றனர். அங்கு அவரை பரிசோதித்த டாக்டர்கள், கல்பனா ஏற்கனவே இறந்துவிட்டதாக தெரிவித்தனர். இதுகுறித்து கல்பனாவின் மகள் வாலாஜா போலீசில் கொடுத்துள்ள புகாரில், தனது தாய் தற்கொலை செய்து கொண்டதற்கு குமரேசனே காரணம் என்று கூறியுள்ளார். அதன்பேரில் போலீசார் வழக்குப்பதிவு செய்து விசாரணை நடத்தி வருகின்றனர்.


text: ஐக்கிய நாடுகள் தலைமையகம், நியூயார்க் நகரில் உள்ள தனித்துவமானதொரு கட்டிடத் தொகுதியாகும். இது 1952 ஆம் ஆண்டிலிருந்து, ஐக்கிய நாடுகள் அவையின் தலைமை அலுவலகமாகச் செயற்பட்டு வருகின்றது. இது மான்ஹட்டனின் கிழக்குப் பகுதியில், டர்ட்டில் பே (Turtle Bay) வட்டகையில், ஈஸ்ட் ஆற்றை நோக்கியிருக்கும் பரந்த நிலத்தில் அமைந்துள்ளது. இது நியூயார்க் நகரத்தில் இருந்தாலும், இக் கட்டிடத்தொகுதி அமைந்துள்ள இடம் ஒரு அனைத்துலக ஆட்சிப் பகுதியாகும். இந் நிலப்பகுதி, மேற்கில் முதலாவது அவெனியூவையும், கிழக்கு 42 ஆவது தெருவைத் தெற்கிலும், கிழக்கு 48 ஆவது தெருவை வடக்கிலும், ஈஸ்ட் ஆற்றைக் கிழக்கிலும் எல்லைகளாகக் கொண்டுள்ளது. ஃபிராங்க்லின் டி. ரூஸ்வெல்ட் ஈஸ்ட் ஆற்றுச் சாலை (Franklin D. Roosevelt East River Drive) இக் கட்டிடத்தொகுதியின் கீழாகச் செல்கிறது. இக் கட்டிடத் தொகுதியில் மூன்று முக்கியமான கட்டிடங்கள் உள்ளன. 39 மாடிகளைக் கொண்ட செயலகக் கட்டிடம், சபையின் உறுப்பு நாடுகள் கூடுகின்ற பொதுச் சபைக் கட்டிடம், டாக் ஹாமர்ஷீல்ட் நூலகம் என்பனவே அவையாகும். இவை தவிர இத் தொகுதி, கட்டிடங்களைச் சுற்றி அமைந்துள்ள பூங்காக்களுக்கும், சிற்பங்களுக்கும் பெயர்பெற்றது. ஐக்கிய நாடுகள்சபையின் இந்தத் தலைமையகக் கட்டிடத் தொகுதி, 1949, 1950 ஆம் ஆண்டுகளில், ஜோன் டி, ராக்பெல்லர் ஜூனியர் வழங்கிய 8.5 மில்லியன் டாலர்கள் நன்கொடையைக் கொண்டு வாங்கிய நிலத்தில் கட்டப்பட்டது. ஐக்கிய நாடுகள் கட்டிடங்கள்


text: ஹாலோவின் மாதமான அக்டோபரில், இந்தக் கொண்டாட்டங்களுக்காக தமது வித்தியாசமான உடைகளை மக்கள் தேடித்தேடி தேர்வு செய்துவரும் வேளையில், உடையலங்காரப் போட்டிகளுக்கு முன்னாலேயே வென்றுவிட்டது ஒரு பூனைக்குட்டி. கடல் கொள்ளையனாக உடையலங்காரம் செய்யப்பட்டுள்ள, இந்த பூனைக்குட்டி புகழ்பெற்ற ஹாலிவுட் திரைப்படமான ...Read more Comments Off on ஹாலோவினுக்கு தயாரான பூனை! Cat ...Read more Comments Off on கோல் கீப்பிங்கில் பட்டையைக் கிளப்பும் பூனை... என்னமா பயிற்சி கொடுத்துருக்காங்க!


text: பொருளாதார நெருக்கடி தரும் வேதனையைவிட, நெருக்கடி தீரும் வேளைப் பற்றி வரும் சேதிகள் பீதியைக் கிளப்பிய வண்ணமே இருக்கின்றன. இல்லாமல் இருக்குமா?, கடன் அட்டையை தேய்த்தும், எண்களை தட்டியும் வாங்கி, பிறர் புழுங்க, நாம் புழங்கிய பொருள்கள் ஊருக்குள் ஒரு தனி கவனத்தை நம்பக்கம் திருப்பியே இருக்கிறது. இனி கால் தரையில் பட எங்காவது நடக்கமுடியுமா?, இருசக்கர வாகனத்தில் வந்தாலும், பொது பேருந்தில் வந்தாலும் ஏளனம் செய்ய ஒரு கூட்டம், நம்மிடம் வாங்கிகுடித்தே வாயும்-வயிறும் வளர்த்து காத்திருக்கிறது. மது குடித்தது தப்பா? இல்லை பிறர் குடிக்கக் கொடுத்தது தான் தப்பா? என்ற ஆராய்ச்சிக்கான நேரம் இது இல்லை. காத்திருக்கிறார்கள். சமாளிக்க வேண்டும். ஏனெனில், சாதித்தாலும் – சரிந்தாலும் வாழ்ந்தாக வேண்டுமே. வேலையிடத்தில் வரும்படியை காரணம் பலகூறி குறைத்தாலும், தாராளமாய் செலவு செய்ய பழகிய மனதை, தடாலடியாக ஓர் இரவினில் மாற்ற முடியவில்லை. கடைத்தொகுதியை கடந்து வருகையில் கடையிலிருக்கும் பெண்களையும் தாண்டி, அவர்கள் தரும் அதிரடி விலைக்குறைப்புகள் சுண்டி இழுக்கின்றன. பெண்களைப் பார்ப்பதர்க்காக கடைத்தொகுதியை சுற்றி, பணத்திமிரினால் பணப்பையை இளைத்து, கைப்பையை கொழுக்கி வலம் வந்த காலம் போய், முழுவிடுமுறை நாளிலும் முழுகைதியாய் வீட்டுசிறையினில் காத்திருக்கும் காலம் வந்ததே. எப்போதும் உடலினில் ஒரு மினுமினுப்பு, உடையினில் ஒரு பளபளப்பு, கைபேசியோ காலா காலத்திற்கும் புதுசு என சொகுசாய் வாழ்ந்த எங்கள் வாழ்வு, இன்று அரை(றை) இருட்டில், வலைவீச்சிலே(இணையம்) காலம் தள்ளும் படியானதே. வலைவீச்சில் தங்க மீன்கள் சிக்கினாலும், அதற்கு செலவு செய்யவேண்டுமே என்ற எண்ணமே கண்களை மங்க வைக்கிறது. எங்கு?, எதனால்?, எப்படி ஆரம்பித்தது?, என்னிடம் எப்படி வந்தது? என எனக்கு தெரியவில்லை, கடைசியில் என்னையும் வந்து தாக்கிவிட்டது, இந்த பாழாய் போன பொருளாதார நெருக்கடி. வாரம் முழுதும் வேலை செய்துகொண்டிருந்தேன், இப்போது மூன்று நாள் வேலை,அடுத்த நான்கு நாட்களுக்கு விடுப்புவிட்டு வீட்டு சிறையில் வைக்கின்றனர். கைசமையலை மறந்து, கடைகளில் வாசம்பிடித்து மூக்கிற்கும், நாக்கிற்கும் அடிமையாய், சிறுவயதில் கஷ்ட்டப்பட்டு தேற்றிய நெஞ்சினையும் விட அகலம் அதிகமாகி கொண்டிருந்த வயிற்றை பற்றி கவலையில்லாமல் இருந்த என்னை, மீண்டும் எண்ணை வாசம் வீசும் சமையலைறைக்கு கொண்டுவந்து தள்ளியிருக்கிறது இந்த பொருளாதார நெருக்கடி. சமைப்பது போரல்ல(Bore), சுவாரஸ்யம் தான். ஆனால், நானே சமைத்து, நானே சாப்பிடுவது என்பது பெரும் முரண் எனக்கூறி விட்டுவந்த சமையலறை, விட்டுப்போன கணவன் வீடு வந்ததைக் கண்ட மனைவிபோல், மீண்டும் பாசமாய் ஒட்டிக்கொண்டது. சொந்த சமையலில் ருசிக்கும் குறைவில்லை, அளவும் மிஞ்சவில்லை, ஹும் தொட்டில் பழக்கம் சுடுகாடு மட்டும். கையில் காசில்லை என்றாலும், காலத்தை விட மனசில்லை. சுதாகரிக்க வேண்டும், உடம்பையாவது காப்பாற்ற வேண்டும். ஆடும் வரை ஆடியாயிற்று. மார்பளவை விட வயிற்றளவு பெரிதாகிப் போனது. சிக்ஸ் பேக்ஸ் (Packs) போய், சிக்ஸ் பேக்ஸ் (Bags) தொங்கும் உடம்பானது. சொகுசு வாழ்க்கையில் உடலை சிதைத்தாயிற்று. பத்தாண்டிற்கொரு பஞ்சத்தில் வாழ்ந்த என பாட்டன், பூட்டனுக்கு சொல்லாமலே கொடுத்த கொழுப்பை சேமிக்கும் சூச்சமத்தை, பாழாய் போன சந்ததி சரடு(ஜீன்) என்னிடமும் தந்திரமாய் வைத்திருக்கிறது. என் பாட்டன் தான் பஞ்சத்திலே வாழ்ந்தான், பழுத்திருக்கும் காலத்திலும் நாளுக்கிருவேளைக் கஞ்சி என்றால், பஞ்சம் வந்த காலத்தில்? அவனுக்கு தான் கொழுப்பை சேமிக்கவேண்டும். நான் என் பாட்டன் – பூட்டன் போல் இல்லையே!., அன்றாடம் மூன்று வேளை உணவு, தனியே எண்ணையில் பொறித்தவையும் கொறிப்பதற்க்கு உணவில் உண்டு. எனக்குத்தான் பஞ்சம் வராதே, எனக்கேன் கொழுப்பை உடலில் சேகரிக்கும் பழக்கம்? என்றிருந்தேன். உணவுக்கு வந்தால் தான் பஞ்சமா? இன்று என் பொருள் ஈட்டலுக்கு வந்ததே பஞ்சம்!. படித்ததில் நல்லவைகளை நடைபடுத்தும் நேரமிது. மீண்டும் நான், நானாகும் நேரமிது. போனதைப் பற்றி பேசியும் பலனில்லை, நடப்பதைக் கண்டு புழம்பியும் பலனில்லை. பொன்னான காலம் கனிந்திருக்கிறது, எனக்கே எனக்காக வாரத்தில் நான்கு நாட்களிருக்கின்றன. என் உடம்பிற்க்கு, என் சூழலுக்கு எது நல்லதோ, எதை என் சந்ததி சரடு (ஜீன்) ஒத்துக்கொள்ளுமோ, அதை மட்டும் நடைமுறை படுத்த வேண்டும். இந்திய உடலுக்கு ஒவ்வாத இந்த மேற்கத்திய உணவு கலாச்சாரத்தை விடுத்து, ”தேவைக்கேத்த உணவு - சரியான நேரத்தில். தேவையான உடலுழைப்பு, மார்பின் சுற்றுளவை விட சிறிய வயிற்றின் சுற்றளவுக்காக” என்பதை தாரகமாக்கி, உடைக்க முடியாத சூச்சம சரடு உடன் ஒன்றி வாழ்க்கையை இனிமையாக்கிட வேண்டும். பழுத்த காலத்தில் ஏறிய கொழுப்பை, இயற்கையாய் வந்த உணவு பஞ்ச காலத்தில் கரைத்த என் பாட்டனைப் போல், நம் உடலில் ஏறியிருக்கும் கொழுப்பை, இந்த பொருளாதார நெருக்கடி காலத்தில் கரைத்தால், வந்திட்ட பஞ்சம் கூட ஒருவகையில் வளமே. .


text: வரண்ட சருமத்திற்க்கு தினமும் இரவில்,கைகள் கால்கள் பாதங்கள் போன்ற இடங்களில், ஆலிவ் எண்ணையை தடவி வர, வரண்ட சருமம்-பட்டு போல் மாறி விடும்!!!! சுருக்கங்களை போக்க முட்டையின் வெள்ளையை தேன் கலந்து,முகத்தில் தடவி,பின் 15நிமிடம் கழித்து கழுவிவிடவும். வழ வழ முகத்திற்க்கு பழுத்த வாழை பழத்தைப் பாலோடு கலந்து,பிசைந்து,முகம் கழுத்து கைகள்ளில் தடவி, 30நிமிடம் கழித்து குளிர்ந்த நீரில் கழுவவும். ப்ரகாசமான முகத்திற்க்கு ஆரஞ்சு பழத்தோல் பொடியை,தயிரில் கலந்து முகம்,கழுது பகுதிகளில் தடவிவர, பளிச்சென ப்ரகாசமாய் சிவப்பழகுடன் மாறி விடும் முகம்! முக்கியமான அழகுக்குறிப்பு எப்போதும் சிரித்துக்கொண்டே மகிழ்ச்சியாக இருங்கள்!!! அந்த ஒரு சிரிப்பே நம்மை உலக அழகியாக்கிவிடும்!!! முக பருவை போக்க.. அதிக எண்ணெய் பசை இருந்தால் முகத்தில் பரு வர வாய்ப்புகள் அதிகம். ஆகையால் எண்ணெய் பசையில்லாமல் பார்க்கவும் இதை தடுக்க... 1 டீஸ்பூன் ஆரஞ்சு பழச்சாறை 1 டீஸ்பூன் குளிர்ந்த நீரில் கலந்து முகத்தில் தடவி 1/2 மணி நேரம் ஊறிய பிறகு மிருதுவாக துடைக்கவும். பருவை விரலால் கிள்ளாதீர்கள். கிள்ளினால் முகத்தில் மாறாத வடுக்கள் விழுந்துவிடும். எருமைப்பால் ஆடையை இரவில் பருவின் மேல் தடவுங்கள். காலையில் எழுந்ததும் சோப்புப் போட்டு முகத்தைக் கழுவுங்கள். பரு போய்விடும். பயத்த மாவு, கடலை மாவு, காய்ந்த ரோஜா இதழ், கஸ்தூரி மஞ்சள் ஆகியவற்றை ஒன்றாக அரைத்து அதை முகத்தில் தடவி காய்ந்தவுடன் அலசவும் முகப்பொலிவிற்கு உலர்ந்த ரோஜா இதழ்களுடன் சிறிது பன்னீரும் சந்தனமும் அரைத்து முகத்தில் தடவ தோலின் நிறம் பொலிவு பெறும். தினமும் இரவு கண் இமைகளிலும் புருவதிலும் விளக்கெண்ணை தடவி வரவும். இவ்வாறு செய்து வர,கண்கள் அழகு பெரும்.உடல் சூட்டை தனிக்கும். அதனால் இமைகள் அடர்தியாக உள்ளது. செய்து பாருங்கள்! பலன் பெருங்கள்


சிதம்பரத்தில் உள்ள கடலூர் மாவட்ட அரசு மருத்துவக் கல்லூரி மருத்துவமனையில், கரோனா தொற்றுக்கான தனி வார்டு அமைக்கப்பட்டுள்ளது. இதில் தொற்று உள்ளவர்கள் மற்றும் தொற்று ஆய்வுக்கு உட்பட்டவர்கள் அனுமதிக்கப்பட்டுள்ளனர். இந்த நிலையில் புவனகிரி அருகே தலைக்குளம் பகுதியைச் சேர்ந்த 33 வயது இளைஞர் ஒருவர் மூச்சுத் திணறல் காரணமாக கடந்த நான்கு நாட்களுக்கு முன்பு அனுமதிக்கப்பட்டார். அவரது இரத்த மாதிரி பரிசோதனைக்கு அனுப்பி வைக்கப்பட்டுள்ளது. இன்னும் முடிவு வரவில்லை. இந்த நிலையில் அவர் வெள்ளிக்கிழமை இரவு உயிரிழந்துள்ளார். அவரது உடலை உறவினர்களுடன் ஒப்படைத்து உடனடியாக இறுதி சடங்கு செய்ய காவல்துறை அறிவுறுத்தியுள்ளது.


text: ஒபாமா, கிளிண்டனுக்கு அனுப்பப்பட்ட வெடிகுண்டு - தேர்தலில் வெல்ல முயற்சியா? - BBC News தமிழ் ஒபாமா, கிளிண்டனுக்கு அனுப்பப்பட்ட வெடிகுண்டு - தேர்தலில் வெல்ல முயற்சியா? https://www.bbc.com/tamil/global-45966034 Image caption டொனால்டு டிரம்ப் அமெரிக்காவின் முக்கிய அரசியல்வாதிகளுக்கு வெடிபொருட்கள் பார்சலில் அனுப்பப்பட்டுள்ளதை அடுத்து, அரசியலில் நாகரிகத்துடன் நடந்துகொள்ளுமாறு அமெரிக்க அதிபர் டொனால்டு டிரம்ப் மக்களிடம் கூறியுள்ளார். நியூயார்க்கிலுள்ள பில் கிளிண்டன் மற்றும் ஹிலரி கிளிண்டன் வீட்டில் வெடிகுண்டு என்று சந்தேகிக்கப்படும் பொருள் ஒன்று புதன்கிழமை கண்டுபிடிக்கப்பட்டதாக காவல்துறை அதிகாரிகள் தெரிவித்துள்ளது குறித்து டிரம்ப் இவ்வாறு பேசியுள்ளார். வெடிபொருட்கள் அனுப்பியவர்கள் விரைவில் கைது செய்யப்படுவார்கள் என்று கூறிய டிரம்ப், 'முடிவற்ற பகைமையை' ஊடகங்களும் நிறுத்திக்கொள்ள வேண்டும் என்று அவர் வலியுறுத்தினார். ''தங்கள் அரசியல் எதிரிகளை ஒழுக்கமற்றவர்களாக நடத்துவதை அரசியலில் ஈடுபட்டுள்ளவர்கள் நிறுத்த வேண்டும்," என்று டிரம்ப் கூறியுள்ளார். எனினும், வழக்கமாக அரசியல் எதிரிகளையும், ஊடகங்களையும் கடுமையாக விமர்சிக்கும் டிரம்ப் இதைக் கூறியிருப்பது பாசாங்கானது என்று அவரது விமர்சகர்கள் கூறுகின்றனர். இந்த வெடிகுண்டு அனுப்பப்பட்ட அனைவரும் அதிபர் டிரம்பால் கடுமையாக விமர்சிக்கப்பட்டவர்கள். தனது பேச்சு மூலம் டிரம்ப் வன்முறையைத் தூண்டுவதாக அவரது விமர்சகர்கள் சிலர் குற்றம் கூறியிருக்கின்றனர். எனினும், தற்போது நடக்கவுள்ள இடைத் தேர்தலில்களில் வெல்ல எதிர்க்கட்சியான ஜனநாயக கட்சியினரின் உத்தியின் ஒரு பகுதியாகவே இந்த வெடிகுண்டு அனுப்பப்பட்டதாக டிரம்பின் ஆதரவாளர்கள் சிலர் கூறுகின்றனர். Image caption ஒபாமா - ஹிலரி சந்தேகத்திற்குரிய இதுபோன்ற பொருள் ஒன்று முன்னாள் அதிபர் பராக் ஒபாமா அலுவலகத்துக்கும் அனுப்பப்பட்டதாக தகவல்கள் தெரிவிக்கின்றன. நியூ யார்க் புறநகரிலுள்ள தாராள நன்கொடையாளரும், பைனான்சியருமான ஜார்ஜ் சோரோஸின் வீட்டிற்கு குண்டு அனுப்பப்பட்ட இரண்டு நாட்களுக்கு பின்னர் இந்த செய்தி வந்துள்ளது. பில் கிளிண்டன் அமெரிக்காவின் முன்னாள் அதிபர். ஹிலரி கிளிண்டன் 2016ம் ஆண்டு அமெரிக்க அதிபர் தேர்தலில் போட்டியிட்ட வேட்பாளர். Image caption வாஷிங்டன் டிசியில் உள்ள ஒபாமாவின் வீடு. நியூயார்க் நகரில் இருந்து 65 கிலோமீட்டர் தொலைவில் சாப்பாகுவாவில் அமைந்துள்ள கிளிண்டனின் வீட்டில் கடிதங்களை ஸ்கேன் செய்யும்போது தொழில்நுட்பவியலாளர் ஒருவர் இந்த வெடிகுண்டை கண்டுபிடித்தாக நியூயார்க் டைம்ஸ் செய்தி வெளியிட்டுள்ளது. சந்தேகத்திற்குரிய இந்த பொருள் சரியாக எங்கு கண்டறியப்பட்டது என்பது உடனடியாகத் தெரியவில்லை. அமெரிக்க ரகசிய சேவை நிறுவனம் வெளியிட்ட ஒரு அறிக்கையின்படி ஹிலரி முகவரிக்கு அனுப்பப்பட்ட அந்த பார்சல் அக்டோபர் 23-ம் தேதி மீட்கப்பட்டது. அதையடுத்து, இன்று அக்டோபர் 24 காலை முன்னாள் அதிபர் பரக் ஒபாமா முகவரிக்கு அனுப்பப்பட்ட ஒரு பார்சலையும் வாஷிங்டன் டி.சி.யில் உள்ள ரகசிய சேவை அலுவலர்கள் கைப்பற்றினர் என்றும் அந்த அறிக்கையில் தெரிவிக்கப்பட்டுள்ளது. காலி செய்தது சி.என்.என். நியூயார்க் மாநகரில் உள்ள தி டைம் வார்னர் கட்டடமும் ஒரு பார்சல் காரணமாக காலி செய்யப்பட்டது. இந்த கட்டடத்தில் இடம் பெற்றிருந்த சி.என்.என். செய்தி நிறுவனம் தமது செய்தி அங்கிருந்து அறையை காலி செய்தது என்று சி.என்.என். நிறுவனத் தலைவர் ஜெஃப் சக்கர் ஒரு அறிக்கையில் தெரிவித்துள்ளார். கட்டடத்தின் தபால் அறையில் ஒரு சந்தேக பார்சல் கண்டுபிடிக்கப்பட்டதை அடுத்து இந்த நடவடிக்கை எடுக்கப்பட்டது என்றும், உலகெங்கிலும் உள்ள சி.என்.என். அறைகள் முன்னெச்சரிக்கையாக சோதனை செய்யப்படுவதாகவும் அவர் தெரிவித்துள்ளார்.


உலக நாடுகளை கரோனா என்ற தொற்றுநோய் அச்சுறுத்தி உயிர் இழப்பை ஏற்படுத்தி வருகிறது. பொதுமக்கள் இதனால் தினம், தினம் செத்து பிழைத்து வருகிறார்கள். நோயிலிருந்து தப்பிக்க இந்திய அரசு சமூக பரவலை தடுக்கும் விதமாக ஊரடங்கு உத்தரவை வரும் 14ம் தேதி வரை அறிவித்துள்ளது. இந்த நிலையில் தமிழக அரசும் 144 தடை உத்தரவு அறிவித்து, கடுமையான விதிமுறைகளை அமல்படுத்தி வருகிறது. இந்நிலையில் திருமணம் மற்றும் எந்த விசேஷங்களும் திருமண மண்டபங்களில் நடத்தக்கூடாது. மீறி நடத்தினால் திருமண மண்டபங்கள் சீல் வைக்கப்படும் என அறிவித்திருந்தது. இதனால் ஏற்கனவே நிச்சயக்கப்பட்ட திருமணங்கள் ஆங்காங்கே மணமகள், மணமகன் மற்றும் அவரது பெற்றோர்கள் மட்டும் கலந்துகொண்டு மிகவும் எளிமையாக கோயில்களின் வெளிப்புற தெருக்களில் நடைபெற்றது. இந்நிலையில் திங்களன்று சிதம்பரம் கீழ வீதியிலுள்ள மெ.செ. மஹால் திருமண மண்டபத்தில் சிதம்பரம் கோயில் திட்சிதர்களின் மகன், மகளின் திருமணவிழா மண்டபத்தின் கதவுகளை அடைத்துக்கொண்டு வெளியே தெரியாததுபோல் நடைபெற்றது. இந்நிகழ்ச்சியில் மண்டபத்தின் உள்ளே 200-க்கும் மேற்பட்ட ஆண்கள் மற்றும் பெண்கள் முக கவசம் அணியாமல் திருமண நிகழ்ச்சியில் கலந்து கொண்டனர். இதுகுறித்து தகவல் அறிந்த சிதம்பரம் டி.எஸ்.பி. கார்த்திகேயன், ஆய்வாளர் முருகேசன், உதவி ஆய்வாளர் சுரேஷ்முருகன் உள்ளிட்ட காவல்துறையினர் சம்பவ இடத்திற்கு வந்து ஒலிபெருக்கி மூலம் மண்டபத்தில் உள்ளவர்களை வெளியே வரச் சொன்னார்கள். ஆனால் அவர்கள் கதவை பூட்டிக்கொண்டு திறக்காமல் இருந்தனர். பின்னர் காவல்துறையினர் கதவை திறக்கவில்லை என்றால் உடைத்துக்கொண்டு உள்ளே வருவோம் என எச்சரிக்கை விடுத்தனர். அதனைத்தொடர்ந்து உள்ளே இருந்தவர்கள் சிலர் மட்டும் வெளியே வந்தனர். மீதியுள்ளவர்களை காவல்துறையினர், வெளியே அனுப்ப எந்த நடவடிக்கையிலும் ஈடுபடவில்லை. 144 தடையை மீறி ஒரே இடத்தில் 200-க்கும் மேற்பட்டவர்களை கூட்டமாக கூட்டியவர்கள் மீது உடனடி நடவடிக்கை எதுவும் எடுக்காமல் எச்சரிக்கை மட்டும் செய்துவிட்டு காவல்துறையினர் நகர்ந்தனர். அதனைதொடர்ந்து தீட்சிதர்கள் மண்டபத்தின் கதவுகளை பூட்டிக்கொண்டு உள்ளே இருந்த 100-க்கும் மேற்பட்டவர்களை வைத்து திருமணத்தை சிறப்பாக நடத்தினர். பின்னர் அனைவரும் சாப்பிட்டுவிட்டு வெளியே வந்தனர். இதுகுறித்து அந்த பகுதியில் உள்ளவர்கள் கூறுகையில், கரோனா தடை உத்தரவு போட்டதிலிருந்து முக்கிய வீதியான கீழவீதியை காவல்துறை தடுப்பு கட்டைகள் அமைத்து தீவிரமாக கண்காணித்து வருகிறார்கள். திருமணம் நடக்கும் மண்டபத்திற்கும், போலீஸார் காவல் பணியில் இருப்பதற்கும் 100 அடி தூரம்தான் இருக்கும். தீட்சிதர்கள் திருமண நிகழ்ச்சிகளை 4 நாட்கள் நடத்துவது வழக்கம். இது ஞாயிற்று கிழமையிலிருந்து நடக்குது. இந்த வழியாகதான் காவல்துறையினர் உள்ளிட்ட அனைவரும் செல்லவேண்டும். மண்டபத்திற்கு வெளியே வாழைமரம், தோரணம், லைட் என எல்லாம் கட்டி திருமணத்தை நடத்துகிறார்கள். உள்ளே மேளசத்தம் தெருவில் செல்பவர்களுக்கு நன்கு கேட்கிறது. இதுபோன்ற நேரத்தில் தீட்சிதர் அல்லாமல் வேறு யாரவது இப்படி கல்யாணம் செய்தால், வாழைமரம் கட்டும்போதே அவர்கள் மீது வழக்கு போட்டு இருப்பார்கள். இது ஏற்கனவே பால்ய விவாஹம் (குழந்தை திருமணம்) நடந்ததை, தற்போது வீட்டுக்கு அழைக்கும் நிகழ்ச்சியை தடை உத்தரவை மீறி 200-க்கும் மேற்பட்டவர்களை, ஒரே இடத்தில் அழைத்து எந்த பாதுகாப்பும் இல்லாமல் நடத்துகிறார்கள். அத்தியாவாசிய பொருட்கள் வாங்க செல்பவர்களிடம் காட்டும் சட்டத்தை இதுபோன்று விதிகளை மீறுபவர்களிடம் கடுமையாகக்காட்டி சட்டம் எல்லாருக்கும் ஒன்றுதான் என்பதை வருவாய் மற்றும் காவல்துறை ஏற்படுத்தவேண்டும். அதே நேரத்தில் இது போன்ற செயலில் ஈடுபட்ட அனைவரின் மீதும் கடுமையான நடவடிக்கை எடுக்கவேண்டும் என்றும் வலியுறுத்தினார்கள். இதுகுறித்து காவல்துறையினரிடம் விசாரித்தபோது டவுன் வி.ஏ.ஓ. புகாரின்படி, நடவடிக்கை எடுக்கப்படும் என்றனர்.


text: ஐரோப்பிய ஒன்றியம் அல்லது ஐ.ஒ (European Union அல்லது EU) என்பது தற்பொழுது 27 உறுப்பு நாடுகளைக் கொண்ட, நாடு தாண்டிய அரசிடை அமைப்பாகும். 1992ல் நிறுவப்பட்ட ஐரோப்பிய ஒன்றிய உடன்பாட்டை (மாசுடிரிச் ஒப்பந்தம் என்றும் பரவலாக அறியப்படுகிறது) அடுத்து இந்த அமைப்பு ஏற்படுத்தப்பட்டது. எனினும், 1950கள் முதற்கொண்டே இயங்கி வந்த பல்வேறு முன்னோடி அமைப்புகளின் செயற்பாடுகள், ஐரோப்பிய ஒன்றியத்தை ஒத்து இருந்தன. ஏறத்தாழ 500 மில்லியன் குடிமக்களைக் கொண்டுள்ள ஐரோப்பிய ஒன்றிய நாடுகள் உலகத்தில் மொத்த உள்நாட்டு உற்பத்தியில் 30% ஐ உருவாக்குகின்றன. ஐரோப்பிய ஒன்றியம், தனது உறுப்பு நாடுகளிடையே மக்கள், பொருள்கள், சேவைகள், முதலீடு ஆகியவற்றின் கட்டற்ற நடமாட்டங்களுக்கு உத்தரவாதம் அளிக்கும் பொதுவான சட்டங்களைக் கொண்ட ஒற்றைச் சந்தையை உருவாக்கியுள்ளது. இது பொதுவான வணிகக் கொள்கை, வேளாண்மை, மீன்பிடிக் கொள்கைகள் என்பவற்றுடன் பிரதேச வளர்ச்சிக் கொள்கையையும் பேணி வருகின்றது. பதினைந்து உறுப்பு நாடுகள் யூரோ எனப்படும் பொதுவான நாணய முறையையும் ஏற்றுக்கொண்டுள்ளன. இது வெளிநாட்டு அலுவல்கள் கொள்கையொன்றையும் உருவாக்கியுள்ளதுடன், உலக வணிக அமைப்பு, ஜி8 உச்சி மாநாடு, ஐக்கிய நாடுகள் அவை என்பவற்றிலும் நிகராண்மைக் (representation) கொண்டுள்ளது. 21 ஐரோப்பிய ஒன்றிய நாட்டுகள் "நாட்டோ" (NATO) அமைப்பிலும் உறுப்பு நாடுகளாக உள்ளன. ஐரோப்பிய ஒன்றியத்துக்கு உறுப்பு நாடுகளின் நீதியமைப்பு, உள்நாட்டு அலுவல்கள் ஆகியவற்றிலும் பங்களிப்புகள் உண்டு. செஞ்சென் ஒப்பந்தத்தின் (Schengen Agreement) கீழ் சில உறுப்பு நாடுகளிடையேயான கடவுச்சீட்டுக் கட்டுப்பாட்டு முறையும் ஒழிக்கப்பட்டுள்ளது. ஐரோப்பிய ஒன்றியம், முடிவுகளை எடுப்பதில் அரசுகளிடையான இணக்கம், அரசுகளுக்கு அப்பாற்பட்டு இயங்கும் அமைப்புக்கள் ஆகியவற்றைக் கொண்ட ஒரு கலப்பு முறையைக் கைக்கொள்கிறது. ஐரோப்பிய ஒன்றியம் ஐரோப்பிய ஆணையம், ஐரோப்பிய நாடாளுமன்றம், ஐரோப்பிய ஒன்றிய அவை, ஐரோப்பிய அவை, ஐரோப்பிய நீதிமன்றம், ஐரோப்பிய மத்திய வங்கி ஆகிய அமைப்புக்களை உள்ளடக்கியுள்ளது. ஐரோப்பிய ஒன்றிய நாடுகளின் குடிமக்கள் ஐந்து ஆண்டுகளுக்கு ஒருமுறை ஐரோப்பிய நாடாளுமன்றத்தைத் தெரிவு செய்கின்றனர். 1951 ஆம் ஆண்டில் ஆறு நாடுகள் சேர்ந்து உருவாக்கிய ஐரோப்பிய நிலக்கரி மற்றும் உருக்கு சமூகம், 1957 ஆம் ஆண்டின் ரோம் ஒப்பந்தம் ஆகியவையே ஐரோப்பிய ஒன்றியத் தோற்றத்தின் மூலமாகக் கருதப்படுகிறது. அக்காலத்தில் இருந்து, ஒன்றியம் புதிய உறுப்பு நாடுகளை உள்ளடக்கி விரிவடைந்தது. 2012 ஆம் ஆண்டுக்கான அமைதிக்கான நோபல் பரிசு ஐரோப்பிய ஒன்றிய அமைப்பிற்கு வழங்கப்பட உள்ளதாக அறிவிக்கப்பட்டுள்ளது. 2013 ஜூலை 1-ம் தேதி குரோவாசியா நாடு ஐரோப்பிய ஒன்றியத்தின் உறுப்பு நாடாகச் சேர்க்கப்பட்டது. வரலாறு இரண்டாம் உலகப் போருக்குப் பின்னர், ஐரோப்பிய ஒன்றிணைப்புத் தொடர்பான நகர்வுகளை, அக்கண்டத்தைப் பேரழிவுக்கு உள்ளாக்கிய தீவிர தேசியவாதப் போக்குகளிலிருந்து தப்பும் ஒரு வழியாகப் பலர் நோக்கினர். ஐரோப்பியர்களை ஒன்றிணைக்கும் இத்தகையதொரு முயற்சியாகவே ஐரோப்பிய நிலக்கரி மற்றும் உருக்கு சமூகம் தொடங்கப்பட்டது. இது முன்னர் உறுப்பு நாடுகளின் தேசிய நிலக்கரி மற்றும் உருக்குத் தொழில்துறையில் மையப்படுத்திய கட்டுப்பாட்டைக் கொண்டுவரும் மிதமான நோக்கம் கொண்ட ஒரு முயற்சியாக இருந்தது. எனினும் இது "ஐரோப்பியக் கூட்டாட்சிக்கான முதல் அடி" என அறிவிக்கப்பட்டது. பெல்ஜியம், பிரான்ஸ், இத்தாலி, லக்சம்பர்க், நெதர்லாந்து, மேற்கு செருமனி ஆகிய நாடுகள் இதன் தொடக்க உறுப்பினர்களாக இருந்தன. 1957 ஆம் ஆண்டில் இரண்டு புதிய அமைப்புக்கள் உருவாகின. ஒன்று ஐரோப்பியப் பொருளியல் சமூகம் மற்றது அணுவாற்றல் வளர்ச்சியில் கூட்டு முயற்சிகளை மேற்கொள்வதற்கான ஐரோப்பிய அணுவாற்றல் சமூகம். 1967ல் செய்துகொள்ளப்பட்ட ஒன்றிணைப்பு ஒப்பந்தம் மூலம் மேற்படி மூன்று சமூகங்களும் ஒன்றிணைக்கப்பட்டு ஒரே தொகுதியாயின. இவை ஒருங்கே ஐரோப்பிய சமூகங்கள் என அழைக்கப்பட்டன. 1973 ஆம் ஆண்டில் இச் சமூகங்கள், டென்மார்க், அயர்லாந்து, ஐக்கிய இராச்சியம் ஆகிய நாடுகளையும் உள்ளடக்கி விரிவடைந்தன. இதே சமயத்தில் நோர்வேயும் பேச்சுக்களில் ஈடுபட்டிருந்தது. ஆனால், இதற்காகப் பொது வாக்கெடுப்பு நடத்தப்பட்டபோது மக்கள் ஏற்றுக்கொள்ளாததால் அந்நாடு சமூகத்தில் இணையவில்லை. 1979 ஆம் ஆண்டில் ஐரோப்பிய நாடாளுமன்றத்துக்கான முதலாவது நேரடியான மக்களாட்சித் தேர்தல் நடைபெற்றது. போர்த்துக்கல், கிரேக்கம், எசுப்பானியா ஆகிய நாடுகள் 1980ல் இதில் இணைந்தன. 1985 ஆம் ஆண்டில், செஞ்சென் ஒப்பந்தம் ஏற்பட்டதைத் தொடர்ந்து, பெரும்பாலான உறுப்பு நாடுகளிடையே கடவுச்சீட்டு இல்லாமல் பயணம் செய்யத்தக்க வகையில் அவற்றின் எல்லைகள் திறந்துவிடப்பட்டன. 1986ல் ஐரோப்பியக் கொடி பயன்படத் தொடங்கியதுடன், தலைவர்கள் ஒற்றை ஐரோப்பியச் சட்டமூலம் (Single European Act) ஒன்றிலும் கையெழுத்திட்டனர். 1990ல் சோவியத் ஒன்றியத்தின் வீழ்ச்சிக்குப் பின்னர் அதன் நட்பு நாடாக இருந்த கிழக்கு ஜேர்மனியும், ஒன்றிணைந்த ஜேர்மனியின் ஒரு பகுதியாக ஐரோப்பிய சமூகத்தில் இணைந்தது. ஐரோப்பிய சமூகத்தை கிழக்கு-மைய ஐரோப்பா நோக்கி விரிவாக்குவதை நோக்கமாகக் கொண்டு, அச் சமூகத்தின் உறுப்பு நாடுகளாக இணைவதற்கான தகுதிகளை வரையறுக்கும் கோப்பன்ஹேகன் கட்டளைவிதி (Copenhagen criteria) ஏற்றுக்கொள்ளப்பட்டது. 1993 நவம்பர் 1 ஆம் தேதி மாசுடிரிச் ஒப்பந்தம் செயல்படத் தொடங்கியபோது ஐரோப்பிய ஒன்றியம் முறைப்படி நிறுவப்பட்டது. 1995ல் ஆஸ்திரியா, சுவீடன், பின்லாந்து ஆகிய நாடுகள் புதிய ஐரோப்பிய ஒன்றியத்தில் சேர்ந்துகொண்டன. 2002 ஆம் ஆண்டில் 12 உறுப்பு நாடுகளில் அவற்றின் நாணயங்களுக்குப் பதிலாகப் புதிதாக உருவாக்கப்பட்ட யூரோ நாணயம் புழக்கத்துக்கு வந்தது. பின்னர் ஐரோ வலயம் 15 நாடுகளை உள்ளடக்கியதாக விரிவடைந்தது. 2004 ஆம் ஆண்டில் ஐரோப்பிய ஒன்றியத்தின் மிகப் பெரிய விரிவாக்கம் இடம் பெற்றது. அப்போது மால்ட்டா, சைப்பிரஸ், சுலோவீனியா, எஸ்தோனியா, லத்வியா, லித்துவேனியா, போலந்து, செக் குடியரசு, சிலோவாக்கியா, ஹங்கேரி ஆகிய 11 நாடுகள் இவ்வொன்றியத்தில் இணைந்தன. 2007 ஜனவரி 1 ஆம் தேதி ருமேனியாவும், பல்கேரியாவும் இதன் புதிய உறுப்பு நாடுகளாயின. அதேவேளை சிலோவேனியா யூரோவைத் தனது நாணயமாக ஏற்றுக்கொண்டது. அதே ஆண்டு டிசம்பர் மாதத்தில் ஐரோப்பியத் தலைவர்கள் லிஸ்பன் ஒப்பந்தத்தில் கையெழுத்திட்டனர். இவ்வொப்பந்தம் பிரான்ஸ், நெதர்லாந்து ஆகிய நாடுகளின் வாக்காளர்கள் ஏற்றுக்கொள்ளாததால் தோல்வியடைந்து செயல்படாமல்போன ஐரோப்பிய அரசியலமைப்புக்குப் பதிலாக உருவானது. ஜூன் 2008 இல் இதனையும் அயர்லாந்து வாக்காளர்கள் ஏற்றுக்கொள்ளாததால் இதன் எதிர்காலமும் கேள்விக்குறியாகி உள்ளது. புவியியல் ஐரோப்பிய ஒன்றிய உறுப்பு நாடுகள் பரப்பளவை கொண்டன. ஐரோப்பிய ஒன்றியத்தின் மிகப்பெரிய மலைச் சிகரம் அல்ப்ஸ் மலைத்தொடரிலுள்ள மோண்ட் பிளாங்க் ஆகும். கடல்மட்டத்திற்கு மேல். உறுப்பு நாடுகள் ஐரோப்பிய ஒன்றியம் தற்போது 27 சுதந்திரமான, இறைமையுள்ள நாடுகளை உறுப்புநாடுகளாகக் கொண்டுள்ளது. இவை, ஆஸ்திரியா, பெல்ஜியம், பல்கேரியா, சைப்பிரஸ், செக் குடியரசு, டென்மார்க், எஸ்தோனியா, பின்லாந்து, பிரான்ஸ், ஜேர்மனி, கிரேக்கம், ஹங்கேரி, அயர்லாந்து, இத்தாலி, லத்வியா, லித்துவேனியா, லக்சம்பர்க், மால்ட்டா, நெதர்லாந்து, போலந்து, போர்த்துக்கல், ருமேனியா, சிலோவாக்கியா, சிலோவேனியா, எசுப்பானியா, சுவீடன் என்பவை. 27 உறுப்பு நாடுகளையும் சேர்த்து ஒட்டுமொத்த ஐரோப்பிய ஒன்றியத்தின் நிலப்பரப்பு ச.கி.மீ. ஆகும். மசிடோனியக் குடியரசு, துருக்கி ஆகிய இரு நாடுகளும் உறுப்பினர்களாகச் சேர்வதற்கான நியமனம் பெற்றுள்ளன. மேற்கு பால்க்கன் பகுதி நாடுகளான அல்பேனியா, பொசுனியா எர்செகோவினா, மொண்டெனேகுரோ, செர்பியா ஆகிய நாடுகளும் இவ்வமைப்பில் சேரும் தகுதியுள்ளவையாக ஏற்கப்பட்டுள்ளன. ஐரோப்பிய ஆணையம் கொசோவோவையும் தகுதியுள்ளதாகக் குறிப்பிட்டிருந்தும், ஐரோப்பிய ஒன்றிய உறுப்பு நாடுகள் அனைத்தும் இதனை ஒரு தனி நாடாக ஏற்றுக்கொள்ளாமையால் அதனைத் தகுதியுள்ள நாடுகள் பட்டியலில் சேர்க்கவில்லை. மொழிகள் ஐரோப்பிய ஒன்றியம் இருபத்து நான்கு மொழிகளை உத்தியோகபூர்வ மற்றும் வேலை மொழிகளாக கொண்டுள்ளது:: பல்கேரிய மொழி, குரோவாசிய மொழி, செக் மொழி, டேனிய மொழி, டச்சு மொழி, ஆங்கிலம், எசுத்தோனிய மொழி, பின்னிய மொழி, பிரான்சிய மொழி, இடாய்ச்சு மொழி, கிரேக்கம் (மொழி), அங்கேரிய மொழி, இத்தாலிய மொழி, ஐரிய மொழி, இலத்துவிய மொழி, இலித்துவானிய மொழி, மால்திய மொழி, போலிய மொழி, போர்த்துக்கேய மொழி, உருமானிய மொழி, சுலோவாக்கிய மொழி, சுலோவேனிய மொழி, எசுப்பானியம், மற்றும் சுவீடிய மொழி. முக்கியமான ஆவணங்கள் அனைத்து உத்தியோக பூர்வ மொழிகளுக்கும் மொழிபெயர்க்கப்படும். ஐரோப்பிய ஒன்றியத்தில் அதிகம் பேசப்படும் மொழி ஆகும். தாய்மொழியாக பேசுபவர்கள் மற்றும் இரண்டாம் மொழியாக பேசுபவர்கள் என்ற அனைவரையும் கணக்கில் எடுத்தால் ஐரோப்பிய ஒன்றியத்தில் ஆங்கிலம் பேசுவோரின் சதவிகிதம் 51% ஆகும். இடாய்ச்சு மொழி அதிகமாகவும் பரவலாகவும் தாய்மொழியாக பேசப்படும் மொழி ஆகும் (2006 இல் சுமார் 88.7 மில்லியன் மக்கள்). 56% சதவிகிதமான ஐரோப்பிய ஒன்றியமக்கள் தங்கள் தாய்மொழி தவிர்ந்த என்னொரு மொழியை பேசக்கூடிய திறமை வாய்ந்தவர்கள்.யுராலிய மொழிக்குடும்பத்தை சார்ந்த அங்கேரியன், பின்னிஷ், எஸ்டோனியன் மொழிகளையும் ஆபிரிக்க-ஆசிய மொழிகுடும்பத்தை சார்ந்த மால்டீசையும் தவிர ஐரோப்பிய ஒன்றியத்தின் மிகவும் அதிகமான உத்தியோகபூர்வ மொழிகள் இந்திய-ஐரோப்பிய மொழிக்குடும்பத்தை சார்ந்தன. சிரில்லிக் எழுத்துக்கள் இல் எழுதப்படுகின்ற புல்கேரியன் மற்றும் கிரேக்க எழுத்துக்களில் எழுதப்படுகின்ற கிரேக்க மொழியையும் தவிர அதிகமான ஐரோப்பிய ஒன்றிய மொழிகள் இலத்தீன் எழுத்துக்களில் எழுதப்படுகின்றன. சனத்தொகை ஐக்கிய இராச்சியம் வெளியேறல் ஐக்கிய இராச்சியம், ஐரோப்பிய ஒன்றியத்தில் தொடர்ந்து நீடித்து இருப்பதா அல்லது வெளியேறுவதா என்பது குறித்து, சூன் 2016-இல் நடந்த பொதுசன வாக்கெடுப்பில், ஐரோப்பிய ஒன்றியத்திலிருந்து ஐக்கிய இராச்சியம் வெளிவேற வேண்டும் என விரும்பி பெரும்பாலன மக்கள் வாக்களித்தனர். ஐரோப்பிய ஒன்றியத்திலிருந்து விலக விரும்பாத ஐக்கிய இராச்சியத்தின் பிரதமர் டேவிட் கேமரன் பதவி விலக முன்வந்துள்ளார். மேலும் பார்க்க யூரோ பிரதேசம் குறிப்புகள் மேற்கோள்கள் வெளி இணைப்புக்கள் அதிகாரப்பூர்வ ஐ.ஓ வலைத்தளம் ஐரோப்பா வரைபடங்கள் பத்திரிக்கையாளர் சந்திப்புகள் மற்றும் உரைகள் (எம்.பி.3 மற்றும் RealAudio). ஐ.ஓ சட்டம் மற்றும் பரிந்துரைக்கப்பட்டுள்ள சட்ட மாதிரி சீனா குறித்த ஐ.ஓ கொள்கை சி.ஐ.ஏ உலகத் தகவல் புத்தகப்பக்கம் ஐரோப்பிய பிரமுகர்கள் பிரிட்டன் மக்களுக்கு அனுப்பிய கடிதம் பன்னாட்டு அமைப்புகள் பன்னாட்டுப் பெருநாடுகள் மேற்கோள் வழு-ref குறிச்சொல்லுக்கு உரையில்லாதவை


ஓஷோ - தமிழ் விக்கிப்பீடியா Kuchwada Village, Bareli Tehsil, Raisen Distt. Bhopal State, British India (modern day மத்தியப் பிரதேசம், India) புனே, மகாராட்டிரம், India Over 600 published transcriptions translated in several languages, several thousand audio and video discourses. ஓஷோ 1931 டிசம்பர் 11 இல் மத்திய பிரதேசத்தில் உள்ள குச்வாடா என்ற சிற்றூரில் பிறந்தார். குச்வாடா ஓஷோவுடைய தாய் வழி தாத்தா, பாட்டி வாழ்ந்து வந்த ஊர். முதல் ஏழு வருடங்கள் அங்கேதான் வளர்ந்தார். ஓஷோவுடைய பெற்றோர்கள் கடர்வாடாவில் வசித்து வந்தார்கள். தாத்தா இறந்த பிறகு பாட்டியுடன் கடர்வாடா வந்து விட்டார். ஓஷோவுடைய இயர்பெயர் ரஜ்னீஷ் சந்திர மோகன். சிறு வயதிலிருந்தே தியானத்தில் ஈடுபட்ட ஓஷோ தன்னுடைய இருபத்து ஒன்றாவது வயதில் அதாவது 1953 மார்ச் 21 இல் ஞானம் அடைந்தார். கிழக்கில் ஞானமடைதல் என்பது முழுமையான தன்னுணர்வு அல்லது விழிப்புணர்வு நிலை என்பதை குறிப்பிடுவதாகும் கெளதமபுத்தர், கபீர், இரமணர் மற்றும் பலர் இப்படி ஞானம் அடைந்தவர்களாவர். 1970 ஜூலையில் மும்பைக்கு வந்த அவர் 1974 வரை அங்கேயே வசித்தார். இந்த கால கட்டத்தில் பகவான் ஸ்ரீ ரஜனீஷ் என்று அழைக்கப்பட்ட அவர் ஆன்மீக சாதகர்களுக்கு தீட்சை அளித்து சிஷ்யர்களாக்கினார். தன்னை கண்டறிதலும் தியானமும் கொண்ட புது சந்நியாசம் என்று அழைக்கப்பட்ட இந்தப் பாதையில் வெளி உலகை துறக்க வேண்டிய அவசியம் இல்லை. நம்முடைய கடந்த காலத்தை, ஒவ்வொரு தலைமுறையும் அடுத்த தலைமுறை மேல் சுமத்தும் மனக்கட்டுத் திட்டங்களை, நம்பிக்கை அடிப்படையிலான அமைப்பு முறையைத்தான் துறக்க வேண்டுமெனச் சொல்கிறார். பிப்ர, மார்ச் - முதல் நாடாக அவர் முப்பது நாட்கள் சுற்றுலா விசாவில் கிரீஸில் தங்குகிறார். ஆனால் பதினெட்டு நாட்களுக்கு பின் மார்ச் 5ந் தேதி அவர் தங்கியிருந்த வீட்டிற்க்குள் கதவை உடைத்து உள்ளே வந்த போலீஸ் அவரை துப்பாக்கி முனையில் கைது செய்து அழைத்துச் சென்று அவரை நாட்டை விட்டு வெளியேற்றுகிறது. அரசாங்கம் மற்றும் சர்ச் ஆகியவையே போலீஸை இந்த செயல் செய்யத் தூண்டின என கிரீஸ் பத்திரிக்கைகள் குற்றம் சாட்டுகின்றன. இதைத் தொடர்ந்து அவர் பல நாடுகளுக்கு சுற்றுப்பயண அனுமதி கேட்கவோ, சுற்றுப்பயணமாக செல்லவோ முயற்சிக்கிறார். அனைத்து நாடுகளும் அவருக்கு அனுமதி மறுத்ததுடன் அவரை வெளியேறுமாறு கட்டாயப்படுத்துகின்றன. சில நாடுகள் இவரது விமானம் தரையிறங்கக்கூட அனுமதி தரவில்லை. 21 நாடுகள் அவரை நாட்டினுள் பிரவேசிக்க தடைபோட்டன அல்லது அவர் வந்திறங்கி விட்டால் நாடுகடத்தி உத்தரவிட்டன. 1986 ஜூலை 29ந் தேதி அவர் இந்தியா பம்பாய்க்கு திரும்ப வந்துசேர்கிறார். தமிழ்நாட்டில் தியான மையங்கள்[தொகு] திருச்சி-துவாக்குடி திருப்பூர்-அவினாசி அருகில் ஓஷோ தமிழ் புத்தகங்கள்[தொகு] ஓஷோ வுடைய 100 க்கும் மேற்பட்ட தமிழ் புத்தகங்கள் கவிதா மற்று கண்ணதாசன் பதிப்பகம் மூலமாக வெளிவந்திருக்கிறது. Osho பற்றி மேலும் அறிய விக்கிப்பீடியாவின் உறவுத் திட்டங்களில் தேடுங்கள். "https://ta.wikipedia.org/w/index.php?title=ஓஷோ&oldid=2242957" இருந்து மீள்விக்கப்பட்டது பகுப்புகள்: விக்கிப்படுத்தப்பட வேண்டிய கட்டுரைகள்1931 பிறப்புகள்1990 இறப்புகள்இருபதாம் நூற்றாண்டு அமெரிக்க எழுத்தாளர்கள் வழிசெலுத்தல் பட்டி العربيةمصرىAzərbaycancaتۆرکجهБългарскиCatalàČeštinaDanskDeutschEnglishEsperantoEspañolفارسیSuomiFrançaisעבריתहिन्दीMagyarՀայերենItaliano日本語ქართულიಕನ್ನಡ한국어LietuviųLatviešuМакедонскиമലയാളംमराठीမြန်မာဘာသာनेपालीNederlandsNorsk bokmålOccitanИронਪੰਜਾਬੀPolskiپنجابیPortuguêsRomânăРусскийसंस्कृतम्ScotsසිංහලSimple EnglishSvenskaతెలుగుTürkçeУкраїнськаTiếng Việt中文 இணைப்புக்களைத் தொகு இப்பக்கத்தைக் கடைசியாக 7 ஏப்ரல் 2017, 18:52 மணிக்குத் திருத்தினோம்.


ஹைலைட்ஸ் - PM was welcomed by Indian and US officials at Houston airport - PM picked up flowers that fell from a bouquet on the carpet - He is set to address Indian-Americans at "Howdy, Modi!" event அமெரிக்காவில் சுற்றுப் பயணத்தை தொடங்கியுள்ள பிரதமர் மோடிக்கு ஹவுஸ்டன் நகரில் உற்சாக வரவேற்பு அளிக்கப்பட்டது. அப்போது அவருக்கு வழங்கப்பட்ட பூங்கொத்திலிருந்து சில பூக்கள் தரையில் விழுந்தன. அவற்றை மோடி எடுத்து பாதுகாப்பு அதிகாரிகளிடம் அளிக்கும் காட்சி சமூக வலை தளங்களில் வைரலாகி வருகிறது. ஹவுஸ்டன் விமான நிலையம் வந்த அவரை, அமெரிக்காவின் வர்த்தகம் மற்றும் சர்வதேச விவகாரங்கள் துறை இயக்குனர் கிறிஸ்டோபர் ஓல்சன், இந்தியாவுக்கான அமெரிக்க தூதர் கென்னத் ஜஸ்டர், அமெரிக்காவுக்கான இந்திய தூதர் ஹர்ஷ வர்தன் சிறிங்ளா உள்ளிட்டோர் நேரில் வந்து வரவேற்றனர். அப்போது அவருக்கு பூங்கொத்து ஒன்று வழங்கப்பட்டது. அதில் இருந்து சில பூக்கள் தரையில் விழுந்து விட, யாரும் எதிர்பார்க்காத வகையில் பிரதமர் மோடி அதனை கையில் எடுத்து பாதுகாப்பு பணியாளர்களிடம் ஒப்படைத்தார். இந்த காட்சி சமூக வலை தளங்களில் வைரலாகி வருகிறது. பிரதமர் நரேந்திர மோடி தனது அமெரிக்க பயணத்தை இன்று தொடங்கியுள்ளார். இன்று ஹவுதி மோடி என்ற நிகழ்ச்சியில் பங்கேற்று மோடி பேசுகிறார். இதில் சுமார் 50 ஆயிரம் பேர் கலந்து கொள்வார்கள் என எதிர்பார்க்கப்படுகிறது. . Howdy Houston!— Narendra Modi (@narendramodi) September 21, 2019 It's a bright afternoon here in Houston. Looking forward to a wide range of programmes in this dynamic and energetic city today and tomorrow. pic.twitter.com/JxzWtuaK5x அமெரிக்க பயணத்தின்போது அந்நாட்டு அதிபர் டொனால்டு ட்ரம்புடன் பேச்சுவார்த்தை நடத்தவுள்ளார். இரு நாடுகளுக்கு இடையே வர்த்தக பிரச்னை ஏற்பட்டுள்ள நிலையில் இந்த பேச்சுவார்த்தையின்போது அதற்கான முடிவு எட்டப்பட வாய்ப்பு உள்ளது. சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


*வெங்காயம் சேர்க்க விரும்புபவர்கள் சின்ன வெங்காயத்தினை தாளித்த பிறகு சேர்த்து வதக்கி புளிகரைசலை ஊற்றி கொதிக்கவிடவும்.


text: தகுதி நீக்கம்: உச்சநீதிமன்றத்தில் தினகரன் ஆதரவு 17 எம்எல்ஏக்கள் மனு டிஸ்மிஸ்- நீதிபதி விமலா நீக்கம் | SC to hear Dinakaran supporting MLA's plea against Disqualification on today - Tamil Oneindia | Updated: Wednesday, June 27, 2018, 12:06 [IST] டெல்லி: தகுதி நீக்கம் தொடர்பான வழக்கை விசாரிக்கக் கோரி உச்சநீதிமன்றத்தில் தினகரன் ஆதரவு 17 எம்.எல்.ஏக்கள் தாக்கல் செய்த மனு டிஸ்மிஸ் செய்யப்பட்டுள்ளது. மேலும் சென்னை உயர்நீதிமன்றத்தில் தகுதி நீக்க வழக்கை விசாரிக்கும் 3-வது நீதிபதி விமலாவை நீக்கிவிட்டு நீதிபதி எம். சத்யநாராயணாவை உச்சநீதிமன்றம் நியமித்துள்ளது. முதல்வர் எடப்பாடி பழனிசாமியை மாற்ற வேண்டும் என்பது தினகரன் ஆதரவு 18 எம்.எல்.ஏக்களின் கோரிக்கை. இதனை வலியுறுத்தி ஆளுநராக இருந்த வித்யாசாகர் ராவிடம் 18 எம்.எல்.ஏக்களும் தனித் தனியே மனு கொடுத்தனர். இதையடுத்து சட்டசபையில் முதல்வர் எடப்பாடி பழனிசாமி பெரும்பான்மையை நிரூபிக்கக் கோரி திமுக சென்னை உயர்நீதிமன்றத்தில் வழக்கு தொடர்ந்தது. இந்த நிலையில் 18 எம்.எல்.ஏக்களை தகுதி நீக்கம் செய்வதாக சபாநாயகர் தனபால் அறிவித்தார். இத்தகுதி நீக்கத்தை எதிர்த்து சென்னை உயர்நீதிமன்றத்தில் 18 எம்.எல்.ஏக்கள் வழகு தொடர்ந்தனர். இதனை விசாரித்த சென்னை உயர்நீதிமன்ற தலைமை நீதிபதி இந்திரா பானர்ஜி மற்றும் நீதிபதி சுந்தர் அடங்கிய பெஞ்ச் மாறுபட்ட தீர்ப்புகளை அளித்தனர். எம்.எல்.ஏக்கள் தகுதி நீக்கம் செல்லும் என தலைமை நீதிபதி இந்திரா பானர்ஜியும் தகுதி நீக்கம் செல்லாது என நீதிபதி சுந்தரும் தீர்ப்பளித்தனர். இதையடுத்து இவ்வழக்கு 3-வது நீதிபதி விமலா பெஞ்சுக்கு மாற்றப்பட்டது. ஆனால் விமலாவின் உறவின் அரசு வழக்கறிஞராக இருப்பதால் தகுதி நீக்கத்துக்கு எதிரான வழக்கை உச்சநீதிமன்றமே விசாரித்து தீர்ப்பளிக்க வேண்டும் என தினகரன் ஆதரவு 17 எம்.எல்.ஏக்கள் மனுத் தாக்கல் செய்தனர். இம்மனுக்கள் நீதிபதிகள் அருண் மிஸ்ரா, சஞ்சய் கிஷன் கவுல் ஆகியோர் பெஞ்ச் முன்னிலையில் இன்று விசாரணைக்கு வந்தது. 17 எம்.எல்.ஏக்கள் சார்பாக மூத்த வழக்கறிஞர்கள் விகாஸ் சிங், மோகன் பராசரன் ஆஜராகினர். அப்போது, சென்னை உயர்நீதிமன்றத்தில் தகுதி நீக்க வழக்கை விசாரிக்க இருக்கும் 3-வது நீதிபதி விமலாவை நீக்குவதாகவும் நீதிபதி எம். சத்யநாராயணா வழக்கை விசாரிப்பார் எனவும் உச்சநீதிமன்ற நீதிபதிகள் உத்தரவிட்டனர். மேலும் உச்சநீதிமன்றமே இந்த வழக்கை விசாரிக்க வேண்டும் என்ற 17 எம்.எல்.ஏக்கள் மனுவையும் உச்சநீதிமன்ற நீதிபதிகள் தள்ளுபடி செய்தனர். The Supreme court will hear today the plea of 17 Dinakaran supporting MLAs who against the Disqualification from TamilNadu Assembly,